BIZKAIKO ABADEEN FOROA: octubre 2017\nPor Sebas Gartzia Trujillo\nAspalditik bagabiltza euskal gatazkari buruzko egiazko errelatua idazteko premiaz –noiztik baina? noiz hasi zen euskal gatazka? bukatu ete da?-. Egiazko errelatua idaztea beharrezkoa izan arren, aitortu behar dugu oso zaila zaigula. Alde batetik, gehien sufritu dutenek idatzi beharko dutelako, haiek baitira argi handiagoa dutenak euskal gatazkaz berba egiterako orduan: nortzuk baina?; eta bestetik, gaitza da, gaur egun, euskal gatazkari buruz egiazko errelatu osoa idaztea, urte horietan bizi garenok, aldez edo moldez, inplikatuegi (dena da erlatiboa) gaudelako euskal gatazkaz ikuspegi zabal eta sakona burutzeko.\nTirabira horretan, zer dagokigu gure belaunaldikoei? Bada gauza bat, gutxienez, bai: datuak biltzea, sufrimenduen nondik norakoak eta nolakoak izan ziren azaltzea. Horretan ez dago oker posiblerik. Ahalik eta gehien eta hurbilenetik sufritu dutenengandik datuak biltzea ezinbestekoa zaigu, egun batean, egiazko errelatua idatzi nahi badugu. Ez dakizkigula gero ‘listoak’ etorri, beraien hoztasun eta neutraltasunetik, euskal gatazkako nondik norakoak azaltzera. Sufritu dutenak dira hitza gorde eta transmititu behar digutenak, ahal delarik, tilderik ere galtzen utzi gabe.\nKontestu horretan ulertu behar dugu gaur aurkezten dugun liburua: Apaizak ere torturatuak. Gero eta erlijio zein federik gabekoago bilakatzen ari den gizartean, arrisku handia zaigu euskal apaizek euskal gatazkan izan zuten eraginaz ahaztea. Eta apaizek, batzuren batzuk bederen, konpromiso sendoa izan zuten euskal gatazkarekin, eta hori zela eta, zenbaitzuk espetxeratu eta torturatuak izan ziren, bai eta, beste ez gutxiren batzuk ere, salatuak, erasotuak eta erbesteratuak ere… eta, hala eta guztiz, ez zuten atzerako pasorik eman. Batzuren batzuk apaizgoa utzi zuten, Euskal Herriarekiko konpromisoa, haatik, ez.\nEuskal gatazko errelatua desitxuratzeko asmoz, batzuren batzuk errepikatzen ari izan zaizkigu ETAk ez zuela euskal apaizik inoiz hilarazi. ETAk ez, baina euskal apaizen kuota gaindituta zuten erreketeek euskal gatazkaren 36-39 bitarte odoltsu hartan. Egia da ETAk ez zuela apaizik hilarazi, baina berori bezain egiazkoa da (eta hori ez ohi duten esaten aurrekoa azpimarratzen dutenek), Espainiako Gobernuak euskal apaizak torturatu egin zituela, nahita eta amorruz, ia heriotzaraino zenbait kasutan, baita bidegabeki salatu eta bortizki erasotu ere. Eta euskal gatazkari buruz errelatua ahalik eta osoena egin nahi badugu… datu horiek ez ditugu ezkutatu behar… azaldu eta zabaldu baizik. Hori dela eta, eskerrik asko, gaur egunean zuen lekukotza azaltzen diguzuen hogei apaiz edo erlijiosoei.\nLekukotza guztiak euskaraz agertzen dira liburu honetan eta ia guztiak euskaraz idatziak izan dira. Horrek erakusten digu euskara ez dela, askotan errepikatzen digutenez, fenomeno kultural hutsa, errealitate politikoa ere badela, toruturako erreferentzia espezifiko bat. Eta hori ez dugu ahaztu behar euskal errelatuan.\nEta ez naiz luzatzen, ez baitagokit niri aurrean dituzuen apaiz tortutaru bioi protagonismorik kentzea. Alde honetan, Martin Orbe, Bizkaiko Elizbarrutiko apaiza, Bertol Brechetek ezinbestekotzat jotzen zituen gizonetako bat: “Egun batez borrokatu egiten duten gizonak egon badaude eta onak dira. Badaude urte batez borrokatu egiten dutenak, eta hobeak dira. Badaude urte askoz borrokatzen egiten dutenak ere bai eta oso onak dira. Baina egon badaude bizitza osoan borrokatu egiten dutenak… eta horiek- Martin, zuek- ezinbestekoak zaizkigute”. Beste aldean, Tasio Erkizia euskal gatazkaren abangoardiari inoiz uko ez dion agustindar-ohia. Itxuraz mehe, egitez sendo. Eta erdian Julia Monje, liburua argitaratu duen Intxorta 1937 kultur elkartearen ordezkaria. Hiru horiek presente daudelarik, niri isilean geratzea tokatzen zait. Beraiena da, beraz, hitza.\nPublicado por baf2 en 20:07 No hay comentarios:\nEtiquetas: apaizak, liburuak, torturak


Hemen zaude:Hasiera / Zure ekarpena / Egun handia\napirila 2, 2019 Idazlea: juaninazio 12 iruzkinak\nAlbert Kuban bizi da. 11 urte ditu eta boxeolaria izan nahi du. La Habanako Boxeo Eskolara joan nahi du, baina horretarako asko entrenatu behar da, eta aurretik eskolan nota onak atera.\nDeegii, Mongoliako 11 urteko neska bat da. Gimnasia eta kontortsionismo talde baten onartua izatea nahi du, eta frogarako gogor prestatzen ari da. Gainera, etxeko lanak egiten ditu, ura eraman, amamari lagundu …\nTom Ugandan bizi da. 19 urte ditu eta Bush Training Schoolen dago, basozaina izateko asmoan. Priszila eta bere lagunekin gauza asko ikasten ditu, adibidez, animaliak aztertzen eta defenditzen.\nNidhi, 16 urteko neska indiarra da, ingeniaritza ikasi nahi du, eta unibertsitatean onartuko dutela espero du. “30 gainekoen” testa egingo du. Cyber lokalean eta etxean etengabe ikasten aritzen da, gauez ere bai. Umeei errepasoa ematen die. Benares hiri sakratuan bizi da. Shivari otoitz egiten dio, azterketa gainditu dezan.\nGure protagonista bakoitzak lan asko egin behar du aurrera jarraitzeko. Akatsak zuzendu behar dira behin eta berriro. Krisi uneak igaro behar dira. Batzuetan badirudi ez dutela helburua lortuko,… baina lanean jarraitzen dute…\nZer da filme honetan gehien gustatu zaizuna? Zer irakasten dizu filme honek?\napirila 9, 2019 at 6:06 pm\nAsko gustatu zait pelikula hau. Bertan, etorkizunean beraiek nahi dutena egitea lortzeko lana oso gogor egin behar duten hainbat ume agertzen dira, bakoitza bere gustoko giroan. Nahiz eta oraindik txikiak izan, garbi daukate beraien etorkizunerako helburua, eta gogor borrokatzen dira hura lortzeko.\nGehien gustatu zaidana pertsonaiek sentitzen duten pasioa izan da. Izan ere, nahi dutena oso zaila izan arren, ez dute amore ematen, eta amaierara arte egingo dute borroka. Nire ustez, behar-beharrezkoa da euren ereduari jarraitu eta bizitzan geuk nahi dugunari eustea. Horregatik iruditu zait ederra filme hau.\napirila 9, 2019 at 7:54 pm\nEgun handia pelikulan, 4 pertsonaien istorioa kontatzen da. 4 pertsonai horiek hauek dira: Albert, Nidhi, Tom eta Deegii. Herri oso desberdinetakoak dira: Mongolia, Uganda, Kuba eta India.\nUrte asko daramatzate beraien ametsa lortzeko asmoz. Hainbeste esfuertzu egin eta gero, berien ametsak lortzen dituzte egi izatea.\nAlbert: Habanan bizi den 11 urteko gaztea da. Bere ametsa, borrokalari onena izatea da eta amets hori egi bihurtzeko akademia batean onartu egin behar diote. Azkenean, lortzen du.\nNidhi: Indian bizi den 15 urteko neska da. Bere ametsa, ingenieritza ikastea da eta “Super 30” azterketa gainditzen badu, ingenieritzako diploma ematen diote. Azkenean, lortzen du.\nTom: Ugandan bizi den 19 urteko mutila da. Bere ametsa, basozaina izatea da eta basozaina izateko azterketa gainditu behar du. Azkenean, lortzen du.\nDeegii: Mongolian bizi den 11 urteko neska bat da. Bere ametsa, Gimnasia eta kontortsionismo talde baten onartua izatea da. Azkenean, lortzen du.\nPelikula honetan ikasi dut, amets bat baldin badaukazu esfuertzoarekin lortuko dezula egi izatea. Pelikula honetan gehien gustatu zaidana izan da, gazte hauen esfuertzoa beraien ametsa egi bihurtzeko.\napirila 10, 2019 at 12:27 pm\nPelikula honetan guztiek dute helburu bat eta helburu hori lortzeko buru belarri saiatzen dira. Lortu ez arren aurrera egiten dute, ez diote saiatzeari uzten eta burua altxatuta aurrera egiten dute. Hori izan da gehien gustatu zaidana. Batez ere Deegiiren kasua gustatu zait, oso neska ausarta da nire ustez eta daukan adinerako oso maila altua du. Asko eskatzen dio bere entrenatzaileak eta berak ahal duen guztia egiten du prueba gainditzeko.\nGauza asko erakusten ditu pelikula honek. Jainkoarengan fedea izatea garrantzitsua dela eta bera beti dagoela laguntzeko prest une on eta ez hain onetan. Horrez gain, benetan gustoko duzun kirol edo ekintza batean aurrera egin behar dela erakusten du.\nOso pelikula polita iruditu zait eta oso mezu positiboa trasmititzen du nire ustez.\napirila 10, 2019 at 4:41 pm\nGehien gustatu zaidana izan da gazteak beraien betiko ametsa gertatzeko egiten duten lan guztia inporta gabe non eta zer egoeratan bizi diren edo inporta gabe hori lortzeak duen zailtasuna. Askotan oztopo asko izan dituzte beren nahia betetzeko, baina, hala ere, guztiek aurrera jarraitu dute.\nPelikula honek irakatsi dit zeozer benetan lortu nahi dudanean ez dudala errenditu behar zaila delako edo lehenengoan ez dudalako lortzen. Adibidez, Deeggi-k gimnasia eta kontortsionismo talde baten onartua izatea nahi du, eta lan asko egin ondoren, ez dute onartzen. Momentu hartan, triste sentitzen da. Izan ere, badaki gogorrago entrenatu behar duela nahi badu onartua izatea. Azkenean, hilabete batzuk pasa eta gero, berriz egiten du proba eta onartu egiten dute. Deegii ez zen errenditu eta guk ere ez genuke hori egin behar.\nDeegii, Nidhi, Albert eta Tom eredu oso onak dira gu jakinarazteko zeozer lortu nahi badugu, gugan konfiantza izan behar dugula eta inoiz ez errenditzea gure ametsa bete dadin.\napirila 10, 2019 at 5:08 pm\nJartzen zuten esfortzua, nahiz eta Ondo ez atera gimnasiaren proba, edo boxeoa entrenatzerako orduan… Asko gustatu zait erakusten zuten mezua, gauz bat Nahi baduzu esfortzua eta zure Nahi gustiak jartzen badituzu lortuko duzu!Baliteke lehenengoan ez ateratzea baina asko gustatu zait nahiz eta lehenengoan ez atera perfekto adibidez:Deegiiren proba nahiz eta Ondo ez atera Bera jarraitu egingo du eta hori asko gustatu zait.\napirila 10, 2019 at 5:55 pm\nNiri filme hau asko gustatu zait orokorrean baina gehien gustatu zaidana, Albert, Tom eta Nidhik beraien helburuak nola lortzen dituzten ikustea izan da eta baita ere Deegii nola ahalegindu den lanean bere ametsa lortzeko eta azkenean ez lortzearren ez dela etsi.\nNiri filme honek erakutsi didan mezua da benetan nahi duzun zerbait lortzeko ez duzula inoiz etsi behar.\napirila 10, 2019 at 6:48 pm\nFilm honek irakasten du zure helburuak lortzeko gogor aritu behar dela lanean. Beharbada ez zaizu lehenengoan irtengo, baina, benetan desiratzen baduzu ez zarela etsi behar.\nNahiz eta hiri edo kontinente desberdinean bizi, eta zaletasun guztiz desberdinak eduki, filmeko protagonistek xede bat zuten eta hura lortu arte gogor jarraitu zuten lanean. Beraien ametsa betetzea nahi zuten eta bazekiten hori ez zela erraza izango, agian hainbat gauza egiteari utzi behar ziotela edo ezingo zutela lortu esango zuten pertsonei aurre egin beharko zietela.\nNire iritziz, pelikula honek argi azaltzen du bakoitzaten ametsak betetzea ez dela lan erraza, horiek benetan betetzea nahi badugu sarritan aurka egin beharko diegula egoera zailei.\napirila 10, 2019 at 8:13 pm\nHasteko, filma honen oso antzeko beste bat ikusi genuela aipatu nahi dut. Pelikula hori “Eskolarako bidean” izan zen. Aurreko hura asko gustatu zitzaidan, beraz, gogotsu nengoen “Egun handia” ikusteko.\nFilma honetan lau pertsonaia daude: Albert, Deegii, Tom eta Nidhi. Laurak froga gogor bat izatera zihoazen eta gogor aritu ziren lanean hura gainditzeko beraien etorkizuna jokoan baitzuten. Bakoitzak ahal zuen guztia eman zuen eta horietako hiruk friga gainditu zuten, baina Deegiik ez. Asko gustatu zait gurasoek zenbat laguntzen eta bultzatzen zien.\nEderra izan da munduko beste zenbait lekuetan bizitza nolakoa den ikustea. Guk hemen ikasiz gero etorkizuna ziurtatuta dugu, baina aldiz han, beraiek ez dute aukera hau eta beste bide batzuetatik jo behar dute, esaterako kirolean aritzea. Filma honen bidez nik dudan zortea baloratzen ikasi dut. Ez gara konturatzen gure gurasoek dena ordaintzen digutela lana eginez eta ez diegu eskertzen.\nBestalde, Deegiiren kasuaren bidez esfortzatuz gero eta gogor lan eginez gero, gure helburuak betetzeko gai garela ikasi dut. Lehenengoan ez zuten hartu, baina filmaren amaieran hartu egin zutela esaten da.\nGuztia laburbilduz, filma asko gustatu zait eta hainbat gauza irakatsi dizkit.\napirila 10, 2019 at 8:19 pm\nNiri film honetan gehien gustatu zaidana izan da, umeek beraien ametsak bete dituztela ikustea adibidez Deegiik bere gimnasia erritmikoko azterketa nola gainditzen zuen, edo Albertek nola boxealaria izatera iritsi zen, Tomek azterketa gainditu eta basozain bihurtzea lortu zuela eta Nidhik azterketak gainditu eta eskola pribatu batean sartzen dela.\nFilm onek erakutsi didana izan da gure ametsak jarraitu egin behar direla, eta asko saiatzen bagara bete egingo direla.\napirila 10, 2019 at 8:35 pm\nGehien gustatu zaidana da protagonista danak lehengoan ez dutela beraien helburua lortzen. Adibides Deegjik ez du lehengoan lortzen asko zaiatu ordoren Bere proban utx egin zuen baina bere familiaren laguntzarekin entrenatzen jarraitzen du. Gainera film bukaeran agertzen da nola askenean sartu zen. Film onek erakusten dit zure helburuak lortzeko oso gogor egin behar dela lana eta gausa batzuei basterrean utzi behar dituzte helburua lortzeko.\napirila 10, 2019 at 9:06 pm\nPelikula honek gauz bat uzten du garbi, gogor lan egiten eta ahalengintzen nahi duzuna lor dezakezula. Pelikulan hainbat gazte azaltzen dira eta denek lortzen dute beraien ametsak betetzea ahalegin handia egiten dutelako. Guk ere proposatzen dugun guztia lor dezakegu, eta, gazte haiek bezala, gure ametsak bete.\napirila 29, 2019 at 9:40 am\nFilme honetan gauza bat baino gehiago irakasten dizkigu. Zerbait lortzeko borrokatu egin behar dugula adibidez. Baina horretarako gure burua nahiko garbi ezagutu behar dugula esan nahi digu. Adibidez Nidhi-k zerbait lortzeko egin behar duen lana izugarria da eta horrek atentzioa erakarri zidan. Berak ingeniaria izan nahi du, oso zaila dauka horretara iristeko alde batetik Indian bizi delako eta beste alde batetik neska delako. Bere afizioa denez, gogoz ikasten du azterketa gainditzeko.\nBeste aldetik, asko gustatu zitzaidan Deegii-ren bizitza. Txiki- txikitatik gustatzen zitzaion gimnasia kontortsionismoa. Egun batean erabaki garrantzitsua hartu zuen, gimnasia kontortsionismoko talde batean parte hartu nahi zuela erabaki zuen. Talde horretan sartzeko ordu asko sartu zituen entrenatzen. Hori bakarrik lortu nahi zuen eta ikuskizun baten bidez erabakitzen zuten taldean sartu edo ez. Honek ere asko borrokatu zuen bere afizioaz.\nZERBAIT GOGOKO DUGUNA LORTZEKO BORROKATU EGIN BEHAR DA!


“Zornotzan JAN ALAI” Pintxoen Ibilbidearen bigarren edizioa antolatu du Amorebieta-Etxanoko Udalak — Amorebieta-Etxanoko Udala\n“Zornotzan JAN ALAI” Pintxoen Ibilbidearen bigarren edizioa antolatu du Amorebieta-Etxanoko Udalak\n• Ekainaren 26an, 27an, 28an, 29an eta 30ean izango da Amorebieta-Etxanon gastronomia ekimen hau burutzen deneko bigarren edizioa: “Zornotzan JAN ALAI 2013” • Joan den urtean antolatu zuen Amorebieta-Etxanoko Udalak “Zornotzan JAN ALAI” Pintxoen Ibilbidearen lehenengo edizioa, ostalari zornotzarren lana azpimarratu nahian eta udalerriko ostalaritza sektorea sustatzeko eta dinamizatzeko xedearekin. • Partaidetzaren aldetik, arrakasta aparta izan zuen lehenengo edizioak, eta 3.000 lagunetik gora ibili ziren pìntxoen ibilbidean barrena. • Udalerriko tabernek eta jatetxeek maiatzaren 10era bitartean eman dezakete izena, eguerdiko 14:00ak bitartean, “Amorebieta-Etxanoko Pintxoen 2. ibilbidea” ekimenean parte hartu nahi izanez gero.\nAmorebieta-Etxano, 2013ko apirilaren 25a. Joan den urtean antolatu zuen Amorebieta-Etxanoko Udalak “Zornotzan JAN ALAI” Pintxoen Ibilbidearen lehenengo edizioa, ostalari zornotzarren lana azpimarratu nahian eta udalerriko ostalaritza sektorea sustatzeko eta dinamizatzeko xedearekin.\nPartaidetzaren aldeko arrakasta aparta izan zuen lehenengo edizioak, eta 3.000 lagunetik gora ibili ziren pìntxoen ibilbidean barrena. 15.000 baino gehiago jan zituzten, eta herri bozketan irabazle izan zirenak, honako hauek: El Cojo Jatetxea, pintxorik onenaren sariaren irabazle. Urtza Taberna, zerbitzari profesionalena daukana. Era berean pintxo berritzaileenarentzako saria Gu Geu Jatetxera joan zen.\nEkainaren 26an, 27an, 28an, 29an eta 30ean izango da aurten, Amorebieta-Etxanon, ekimen gastronomiko honen bigarren edizioa.\nEpaimahai profesionala eta herri-epaimahaia.\nIaz bezala, ekimen original hau gauzatu bitartean, lehiaketarako pintxoa aurkeztu beharko dute ibilbidean parte hartzeko izena ematen duten Amorebieta-Etxanoko tabernek eta jatetxeek.\nEgiteko honetarako izendatzen den epaimahaikideek –nortzuk diren isilpean mantenduko da- establezimendu parte hartzaile guztietara joan beharko dute, eta pintxorik berritzaileena zein den jakinaraziko dute amaieran. Saria: 500 euro dirutan, plaka eta txapela.\nGainerakoetan, nahi duten guztiek har dezakete parte herri-pintxorik onena eta zerbitzaririk profesionalena hautatzen. Herri-txapelketan parte hartu nahi dutenek kartila bat jasoko dute lehiaketara atxikitako tabernetako edozeinetan. Udalerria 6 esparrutan banaturik egongo da, eta esparru bakoitzeko bi pintxo jan behar dira gutxienez, nork bere pintxo-ibilbidea gauzaturik horrela.\nEsparru bakoitzeko pintxo biak dastatu ondoren, txartelean apuntatuko ditu kontsumitzaile bakoitzak onen iruditu zaizkion hiru pintxoak, ordenan, eta zerbitzari profesionalenaren izena.\nHonela zenbatuko dira txartelak:\n1. SARIA...3 puntu\nEstablezimendu bakoitzak guztira lortutako puntuen batuketa egin eta, horren arabera, “Zornotzan JAN ALAI” lehiaketaren Herri Pintxorik Onena aukeratuko da (500 euroko saria), Zerbitzaririk Profesionalena izendatuko, eta udalerriko Pintxoen Top Ten delakoa sortuko.\nIzena nola eman Izena emateko orriak eta lehiaketaren oinarriak jasotzeko, udaletxera joan daitezke interesdunak edo helbide honetara mezu bat bidalita: zornotzanjanalai@yahoo.es\nIzena emateko epea maiatzaren 10ean amaituko da, eguerdiko 14:00etan.\nPrezio herrikoiak eta hiritarren partaidetza\nHerritarren partaidetza ezinbestekoa izango da, beste behin ere, ekimena arrakastatsua izango bada. Gutxienez 12 pintxo (2 esparru bakoitzeko) jaten dituzten pertsonek 500 euroko sariaren zozketan sartzeko aukera izango dute.\nJendearen partaidetza da, izan ere, lehiaketaren mamia, eta espero da Amorebieta-Etxanoko auzo guztietako tabernetan bezero mugimendu bizia izatea ekimenari esker, milaka lagun ibilirik pintxoak dastatzen herrian zehar, horixe izango baita parte hartzen duten establezimendu guztientzako benetako saria.\nLehiaketara aurkezten den pintxoaren prezioa euro batekoa izango da.


Alkatea auzoetan: Meaka\nUdala: Zure zerbitzura > Herritarren partehartzea > Alkatea auzoetan : Meaka # Hasiera # Itzuli\nSesión realizada el 2013/11/18\nBorda-Txiki jatetxearen inguruan, negutegiaren ondoan, isurbide buxatuta dago.\nTxingudiko Zerbitzuen Mankomunitateari premiazko abisua helarazteko konpromisoa hartu dae.\nTxingudiko Zerbitzuen Mankomunitateari helarazi zaio..\nBorda-Txiki jatetxetik hurbil dagoen parkea ez da behar bezala garbitzen eta saguak daude.\nTxingudiko Zerbitzuen Mankomunitateari abisua helarazteko konpromisoa hartu da.\nTxingudiko Zerbitzuen Mankomunitateari helarazi zaio.\nBorda-Txiki jatetxearena urreko zubia ez dago behar bezala babestuta eta jendea erortzeko arriskua dago.\nDagoen arrisku maila eta zubiaren segurtasuna areagotzeko dagoen benetako beharra zehazten duen azterlan tekniko bat egiteko konpromisoa hartu da.\nTutu formako eskudel bat ezarri du Hiria Mantentzeko Udal Lantaldeak.\nEgun batzuk lehenago egitea bideetako belarrak eta sasiak garbitzeko lanak (bidegorrian eta errepidean).\nEskaera Behemendira helarazteko konpromisoa hartu da jarduketen egutegia aldatzeko eta aipatutako garbiketa udaldia baino lehenago egiteko.\nUdalak hiriko lorategiak mantentzeko kontratatuta daukan enpresari toki horretan belarrak eta sastrakak garbitzeko agindua eman zaio\nBehemendi Elkartearekin batera aritzeko\nOlagarairen eta Franziunen artean ez da biltzen Saroiatik jaisten den ura. Lan bat egin behar da urak gainezka egin eta bideak zein inguruko lursailek gainezka ez egiteko. Jarduketa aprobetxatzea espaloia zabaltzeko.\nLan hori egiten ari da.\n2013aren amaieran esleitu ziren FRANTZIUNERAKO SARBIDEAN EURI-URAK JASOTZEKO obrak. Lan horiek 2014ko urtarrilean gauzatu ziren. Hori dela eta, lehen tokirik baxuenera iristen zen ur kopuru handia bildu eta dagoen biltzailera bideratzen dira.\nBestalde, dagoen tokia kontuan izanik ezin da egin eskatzen duzun espaloiaren zabaltzea.\nArgiteria publikoa hobetzea. Argiak zuhaitzen adarren artean daude eta ez dute beren xedea betetzen. Adarrak kimatzea proposatzen da arazoa konpontzeko.\nLan hori Arboladia Kudeatzeko Planean sartu behar da 2013-2014.\nUdalak hiriko lorategiak mantentzeko kontratatuta daukan enpresari agindua eman zaio beheko adarrak kima ditzan.\nHaur parkearen mantentze-lanak hobetzea.\nParkearen egoera berrikusteko eta, egin litezkeen kalteak konpontzeko konpromisoa hartu da.\nEgin beharreko konponketak egin ditu Hiria Mantentzeko Udal Lantaldeak. Jolas-tokia eraberritzea programatuta dago. Jolasak ordezkatu eta dauden bi guneak komunikatuko dira. 2014ko azken hiruhilekoan egitea aurreikusten da. .\nTutu bat jarri behar da Burutaran bidegurutzean ura bidearen gainetik ez pasatzeko. Bidean gorago dauden bi tokitan gauza bera gertatzen da eta horren berri eman zaio dagoeneko Obra eta Mantentze-lanak Arlora.\nArazoa aztertzen duen azterlan tekniko bat egiteko konpromisoa hartu da konponbiderik egokiena zehazteko.\nAzterketa teknikoa egiteko dago.\nMeakan sartzeko errepidean, autobidearen zubia pasa ondorengo espaloiak hobetzea.\nLan horrek garrantzia handiko aurrekontu zehatza behar du. Momentuz, egiteko geratzen da.\nBlaiako zubiaren eta autobidearen arteko espaloiak berritu egin dira, eta autobideko zubiaren eta Udal Mintegia/Borda-Txiki Jatetxerako sarbidearen arteko tartea egiteko geratzen da.\nBidegorrian eserlekuak jartzeko eskaera egin da.\nHorren bideragarritasuna aztertzeko konpromisoa hartu da, bidegorriaren ertzak zein meheak diren kontuan izanik\nEzin da eserlekurik jarri bidegorrian dagoen espazioa eta bizikleta erreia dela kontuan izanik.\nErregistro tapakiek lasaierak dituzte, gauetan eragozpenak sortzen dira ibilgailuak pasatzen direnean zarata egiten dutelako.\nArazoa aztertzeko eta aipatutako erregistroetako enpresari edo enpresei errekerimendua egiteko konpromisoa hartu da.\nJolas tokian dagoen eta erabiltzen ez den egurrezko zubia kentzeko eskaria egin da.\nZubia kentzeko konpromisoa hartu da.\nAipatutako zubia kendu egin da.\nIbaitarako igoeran dauden platanoak kimatzeko eskaera egin da.\nLan hori 2013-2014ko Arboladia Kudeatzeko Planean sartzeko konpromisoa hartu da.\nArboladia Kudeatzeko 2013-2014 Planak udaleko eskumenekoa den aipatutako arboladia kontserbatzeko kontuan izan beharreko jarraibideak biltzen duena beteko da.\nErrepidean trafikoa moteltzeko konponbideak berriro aztertzea planteatu da. Egun abiadura moteltzeko jarrita dauden gailuak gehiegizkoak direla uste dute eta dauden tokietan galtzada emendatuta dago.\nEZ DA EGOKIA. Egun dauden moteltzeko gailuak dira teknikoki egokienak iritzitakoak .\nTrenaren, Euskotren, autobus geltokietatik hurbil dauden tokietan doan aparkatzeko guneak egokitzeko eskatu da Donostiarako eta abarretarako joateko garraio publikoaren erabilera bultzatzeko xedearekin.\nFICOBAko aparkalekuan planteatzen den antzeko konponbide bat ezartzeko aukera aztertzen ari da EuskoTrenerako sarbide erraza den aldetik.\n2014ko urtarriletik, FICOBAK bere gain hartu du erakustazokaren aparkalekuaren kudeaketa. Aparkalekua doakoa izango da 08.00etatik 22.00etara 2014/01/23. Gauean, abonatuentzat bakarrik izango da aparkalekua. Gestioan egin den aldaketaren helburua Ficobako aparkalekua bere jardueraren eta inguruaren zerbitzuan jartzea da.\nArriskutsutzat hartzen da haur eskola berriaren parean dagoen bidegorriaren eta Alzukaitz kalearen arteko bidegurutzea. Seinaleztapena jartzeko eskatu da arrisku horren berri emanez txirrindulariei eta autoei.\nEgoeraren eta egin litezkeen hobekuntzan gaineko azterlan tekniko bat egiteko konpromisoa hartu da.\nAuzo-bideen mantentze-lanak hobetzea.\n2013an bideak hobetzeko programa baten esleipena egin da eta laster hasiko da gauzatzen.\nHainbat jarduketa egin dira landa bideak hobetzeko programaren barruan, haietako batzuk Meaka auzoan egin dira, hala nola:\n- Berroarako sarbidea konpondu da.\n- Euri-urak biltzeko lanak egin dira Frantziunerako sarbidean.\n- Zoladura konpondu da Haize-Alde (Meaka 28) etxearen aurrean.\nGoiko aldeko bideetako argiztapena hobetzea (Ibaita eta abar).\nAipatutako hobekuntzaren bideragarritasuna eta kostuak aztertzeko konpromisoa hartu da.\nBIDEEN GARBIKETA/ UR ZERBITZUA\nOinarri solido bat jartzeko eskatu da Borda-Txiki jatetxearen inguruan dauden zabor edukiontzietarako.\nEskaera aztertzeko eta, bidezkoa bada, eskatutakoa betetzeko asmoz, Txingudiko Zerbitzuen Partzuergora helarazteko konpromisoa hartu da.\nHormigoizko oinarri bat ezarri da edukiontzien azpian.\nGoiko alde guztirako (Ibaita eta abar) bi edukiontzi besterik ez dagoela adierazi da. Ibaita aldean birziklapen edukiontziak jartzeko eskaera egin da.\nToki horretan bilketa egiten duten ibilgailuentzako sarbiderik ez dago. Birziklatzeko edukiontziak jarri dira hurbilen dauden bidegurutzetan.\nIrugurutzetako Labeak kokatuta dauden ingurua garbitzeko eskaera egin da.\nLan horiek egiteko abisua Txingudiko Zerbitzuen Mankomunitateari helarazteko konpromisoa hartu da.\nIzaera urgentearekin, ez ohiko garbiketa bat egin da inguru horretan.\nGainera, Irugurutzetako meatze-ingurua egokitzeko eta zabaltzeko jarduketa proiektu bat dago. Proiektu hori fasetan gauzatzen ari da, beste administrazioekiko lankidetzan. Une honetan, eta egungo egoera ekonomikoa dela eta, ezin izan da aurreratu lan horietan, baina proiektuan inguru osoa egokitzea aurreikusten da bisitei begira.\nAuzo osoan ez dago suteetarako ur-hargunerik. Biztanle gehien dauden tokietan ur-harguneak jartzeko eskaera egin da.\nEmakidako errota elikatzen zuten eta Aldabetik datozen euri-urak ez daude behar bezala bilduta eta bideratuta. Txingudiko Zerbitzuen Partzuergoari planteatzea urez gainezka egiteko gune kritikoak aztertzea (Franziuneko jaitsieran, ura pasatzen den tokian dauden gutunontzi blokeak).\nEskaera aztertzeko eta, bidezkoa bada, eskatutakoa betetzeko asmoz, Txingudiko Zerbitzuen Mankomunitateko Partzuergora helarazteko konpromisoa hartu da.\nIbaiak urez gainezka egiteko arazoa dago eta etxe batzuetan maiz izaten dira uholdeak. “Ipotxen zubia” buxatu egiten da bertan pilatzen diren sedimentuengatik. Errekaren dragatze lana URArekin kudeatzeko eskatu da. Nagusiki, Legiako zubitik Zentraleraino.\nArazo honen garrantzia kontuan izanik, Udalak bere gain hartzen du hori gauzatzea .\nIpotxen zubiaren aldean, ERROTAZAR ERREKAREN UBIDEA DRAGATZEKO LANAK eginak daude.


Arrasate Rugby Taldea :: Azken sailkatu Baztanen bisitarekin ekingo dio 2018ari Kanpanzar Arrasatek\n10/01/2018 - Pozik egoteko moduko lehen itzulia egin ostean, denboraldiko bigarren zatian murgilduko dira Isasiren mutilak asteburu honetan. Nafarren kontrako partidua igande goizean jokatuko da Mojategin, 12:30ean hasita.\nArrasate R.T.. Gabonetan merezitako atsedena hartu ostean, Arrasate Errugbi Taldeko seniorrek liga txapelketari berrekingo diote asteburu honetan. Pozik egoteko moduko lehen itzulia eginda, Igor Isasiren mutilek denboraldiko bigarren zatiari ekingo diote eta, liga estreinaldiko jardunaldian bezala, Baztan izango dute aurkari. Hitzordua igande goizean izango da Mojategin, 12:30ean hasita.\nIa hilabeteko atsedena hartu dute Euskal Ligako 1. Mailako taldeek, azken jardunaldia abenduaren 17ko asteburuan jokatu baitzen. Orduantxe Kanpanzar Arrasatek Bilboko Unibertsitatearen zelaian jokatu zuen eta, zoritxarrez, Isasiren mutilak esku-hutsik bueltatu behar izan ziren Arrasatera. Hala eta guztiz ere, liga txapelketa erdia atzean utzita, talde zuri-moreak orain arte erakutsitako maila pozik egoteko modukoa da. Sarrailagileek lau garaipen poltsikoratu dituzte irailetik hona jokatutako bederatzi jardunaldietan, orotara 19 puntu poltsikoratuz eta jaitsiera postuekiko lasai egoteko moduko errenta lortuz. Errioxa azkenaurreko sailkatuak promozioa jokatu beharko luke momentu honetan, sei puntu baino ez dituelarik. Azken sailkatu Baztanek, aldiz, hiru puntu ditu eta zuzenean jaitsiko litzateke 2. Mailara.\nTestuinguru honetan, Isasiren mutilek aukera paregabea dute asteburu honetan mailari eusteko borrokan aurrerapauso berri bat emateko. Baztanek bonusen bitartez baino ez ditu lortu orain arte poltsikoratutako puntuak eta, estreinaldiko jardunaldian Nafarroa aldean jokatutako norgehiagokan, Isasiren mutilak gai izan ziren nafarrak menderatzeko. Zuri-moreak 13-27 nagusitu ziren lehia horretan eta, ziur asko, ordutik hona kategoria berrian hartutako esperientzia lagungarri izango dela domeka honetako norgehiagokarako.\nHala eta guztiz ere, Kanpanzar Arrasate inoiz baino kontzentratuago zelairatu beharko da domekan, sorpresa desatseginik hartu nahi ez badu, behintzat. Izan ere, Euskal Ligako 1. Maila kategoria oso lehiakorra da, eta erlaxatuz gero edozein talde izan daiteke gai gainetik pasatzeko. Zorionez, orain arte Isasiren mutilek erregulartasun handia erakutsi dute jokatutako neurketa guztietan, eta sailkapen buruko ekipoak baino ez dira gai izan zuri-moreak jipoitzeko. Oraingoan, gainera, sarrailagileek zaleen babesa izango dute lagun.\nSeniorrena ez da asteburu honetan Arrasate Errugbi Taldeak izango duen hitzordu bakarra. Lehen taldea bezala, Errugbi Eskolako neska-mutikoak igandean arituko dira Mojategin, kasu honetan goizeko 10:00etatik aurrera burutuko duten entrenamenduarekin. Jubenilek Gaztediri egingo diote bisita zapatuan, 13:30ean. Gaztedirekin batera aritzen diren kadeteek Txingudi hartuko dute Lakuan 12:15ean eta, infantilek –kasu honetan ordiziarrekin batera-, Errioxari egingo diote bisita 11:30eatik aurrera.


Benegas Lurrin-Denda - Singular Dendak\nAurkitu zure eskualdeko denda bereziak\nPortada » Benegas Lurrin-Denda\nBenegas lurrin-dendak 1908. urteaz geroztik irudikatzen du lurrinekiko eta edertasunarekiko benetako grina.\nEhun urte baino gehiago igaro dira denda honek Donostiako Garibai kalean ateak lehenengoz ireki zituenetik, eta oraindik ere egunez egun izkina berean jarraitzen du ateak irekitzen. Francisco Benegas jaunak eta haren emazte Justa Echeverria andreak sortu zuten Casa Benegas. Garai hartan, estilo ingeleseko bizartegia eta ile-apaindegia zen, eta lurrinei eta podologia-zerbitzuari eskainitako espazio bat ere bazuen. Aurrerago, 1970ean, negozioak aurrera jarraitu zuen haien ondorengoen eskutik.\nOrduan, hurrengo belaunaldia Parisera joan zen estetika-arloko lanbide-heziketa jasotzera, nazioarteko enpresa onenetako batean. Donostiara itzuli zirenean, dendan lan egiten hasi ziren, eta estetika-kabinak irekitzeaz gain, lurrinetara bideratu zuten negozioa.\nGaur egun, familiako laugarren belaunaldiak lanean jarraitzen du, eskaintzan goi-mailako eta punta-puntako produktuak gehitzen eta bezeroei arreta paregabea ematen. Hala, lurrin-denda honek hiriko historiaren zati bat osatzen du.\n943 42 03 05\nNext ProjectOlalla Lentzeria\nFederación Mercantil Comerciantes de Gipuzkoa\n1932an sortutakoa. Gure helburua da Gipuzkoako komertzioei aholkua ematea, haien interesak defendatzea eta eguneroko kudeaketa errazten lagunduko dieten tresnak ematea.\nC. Garibai, 36\nT.943 425 557\nUnzaga 7, etxe-azpia 3\nT.943 206 669\n© 2021 Singular Dendak. Todos los derechos reservados.


Aste santuko txangoa Valderejon - egunilun\nAurreko aste santuan Arabara egin genuen osteratxoa koadrilako zenbaitek. Egia esan, Araban oso gutxitan izan gara osteratxoak egiten. Gauzak horrela, Valderejora egin genuen txangoa. Arabako ekialdean dagoen Parke Naturalera alegia Burgosekin mugan.\nParke Naturala ibar zabal batean kokatzen da haitzez inguraturik. Klima trantsiziozkoa da Atlantiko eta Mediterraneo artekoa, uda beroekin eta elurte ugariko neguekin. Honek klima bietako espezieen bateratzea eskaintzen dio Parkeari: orkatzak, basurdea, putreak, salamandrak, igelak, tritoiak, basakatuak, basoak,…\nLalastra da Valderejon ongietorria ematen digun herrixka eta bertako parketxean egin daitezkeen ibilbideen inguruko informazioa ematen dute. Ibilbiderik entzutetsuena Puron ibaiaren haitzartera daramana da. Guk bederen ibilbide hori aukeratu genuen ura eta lurra tartekatzeko helburuarekin eta oso gustura egin genuen. Desnibel gutxiko ibilbidea da non basoetan barrena haitzartera iristen den, aurrez Ribera abandonatutako herrixka igaroz.\nRiberatik Puron ibaiaren haitzartera map\nHemen azaldutakoak Ribera herri abandonatuaren kokalekua eta guk eginiko ibilbidea dira.\naraba euskal herria huhezi naturala parke puron ribera valderejo


2+2=5? -> MATE + MATE = LITERATURA?: 2010-09\nAsteartean ikasturte berria hasi nuen hizkuntza eskolan. Argazkiak aditzera eman dezakeen arren, ez, ez naiz txinera ikasten hasi. Akaso egunen batean... olerkiek estetika, doinu, esentzia ezberdina izango lukete... ez dakit leunagoa ala gogorragoa, ez dakit hotzagoa ala beroagoa... Hizkuntzen doinua dela eta hausnarketan nabil egunotan. Kanariar bat daukagu mintegian, euskara tutik ere ulertzen ez duena. Ulertu ez arren, hizkuntzak entzun egiten ditugu, eta lehengoan zapla! bota zigun Josek, La Palmaseko lankideak. Euzkaraz entzuten gaituenean haserre aritzen garela iruditzen omen zaio. Haserre tonua omen du euskarak. Habláis como si estuvierais enfadados!\nKontuak kontu Confucio filosofo txinarraz hitz egin nahi dizuet gaur. Asteartean ikasturtearen aurkezpenean ingeleseko irakasleak ahotan izan zuen Confuciok esana, eta Unibertsitateko bigarren mailan irakasle batek esan zigun gauza bera errepikatu zigun.\n"Kontatu egin zidaten eta ahaztu egin nuen, ikusi eta ulertu egin nuen, egin eta ikasi egin nuen".\nIngelesez idatzi zigun esaldia Carlosek:\n"Tell me and I´ll forget; show me and I may remember; involve me and I´ll understand".\nCarlosek hizketan jarraitu zuen (auskalo zer gehiago esan ote zuen! Ingelesez zerbait ulertuko badut, bost zentzuak adi izan behar ditut, begiak atera beharrean), pentsamenadua involve aditzean korapilatu baitzitzaidan. Inplikatu; egiten duzun hura zure sentitu, sentitzen duzun hura egin dezakezula sinetsi. Eta egin. Horixe baita ikasi eta aurrera egiteko modu bakarra.\nKasualitatea izango da, baina, irailaren 28 batez jaio zen Confucio.\nBa horixe; INVOLVE! Ea egunen batean ingeleseko testutxoren bat zintzilikatzen ausartzen naizen. Bye!\nNi, Irati orain 10:14 2 comentarios:\nBost zaldunen artean beldurtu? Bost zaldunen artean edonora joan daiteke! Adibidez, Itakatik Atauna, txondorraren kea gidari. Igandean Ohitura Zaharren Eguna ospatu zuten ataundarrek hirugarren urtez. Aurtengo egunari ukitu berezia ikazkintzak eman dio. Bezperan, larunbatean, kontu horiek izan genituen irratian: ikatza, ikazkinak, txondorra... Plazer handia da hizkuntza hain mamitua duten bost lagunekin solasean aritzea. Plazer handia da orainari iraganeko marrazkiak hain ongi marrazten dizkioten bost margolariren koadroei begira egotea. Plazer handia da kontatzeko ilusioari mikrofonoa zabaltzea.\nJoxe Bikuña, Inazio Sukia, Miguel Arratibel, Juan Zurutuza eta Manex Aranburu. Mila esker, zuen esperientzia entzuleon eskura liburu ireki bihurtzeagatik. Niretzat plazer handia izan zen bertatik bertara zuen aldamenean egotea.\nEgin koxk beldurrik gabe!\nSaioa jaitsi nahi duenarentzat: http://blip.tv/file/get/Irati-aaa652.mp3\nNi, Irati orain 14:10 1 comentario:\nIttulan (itzulan, behitzulan) egiten duena. Bidea zabaltzen duena; behiari (edo idiari) bizkarra (edo ipurdia) ematen diona. Pausoa arrasto bihurtzen duena. Imajinatu... ittularia, bi behi uztarrian lotuta, behiak goldeari tiraka eta atzean baserritarra.\nIzugarri gustatzen zait garai bateko kontuak entzuten egotea, ikusi gabekoen marrazkia nire erara irudikatzea.\nEz dakit ittulari ona izango nintzatekeen... ez dakit arrastoa zuzen egiten asmatuko ote nukeen...\nAforismoa: "Zein da ateo baten guruzbidea?"\nBekatuetan sinesten ez duenak bekaturik egiten al du?\nGuruzbidea: gurutzez beteriko bidea.\nGuruzbidea: aukera bat baino gehiago eskaintzen dituen bidea. (Bidegurutzea)\nAteoa ez denak, erlijio bati itsu lotuta bizi denak, guruzbiderik badu?\nNik aukeren aniztasunean sinesten dut... bidegurutzeetan.\nNi, Irati orain 16:40 5 comentarios:\nAdibidez, bururatzen zaizkigun ideiei ihes egiten ez uzteko. Edo haizearen bihurrikeriak ile artean ez korapilatzeko.\nAdibidez, untxiek ere magia egin dezaketela sinestarazteko. Edo problema batek sor dezakeen buruhaustea estaltzeko.\nKAPELA BURUAN ETA...\nMahai baten gainean hiru kapela beltz eta bi zuri daude. Ilaran jarri diren hiru gizonek zoriz kapela bat hartu dute, jantzi duten kapelaren kolorea ikusi gabe.\nIlaran hirugarren tokian dagoen gizonari ea bere kapelaren kolorea zein den asma dezakeen galdetu diote. (Gizon honek aurreko bien kapelak ikus ditzake). Ezetz erantzun du, ezin duela jakin.\nBigarren tokian dagoenari ere ea bere kapelaren kolorea zein den asma dezakeen galdetu diote. (Lehenengoaren kapela bakarrik ikusten du). Bigarrenak ere ezetz erantzun du, ezin duela jakin.\nAzkenik, ilaran lehenengoa dagoenak (kapela bakar bat ere ikusten ez duenak), asmatu egin du jantzita duen kapelaren kolorea.\nZein da ilaran lehenengo tokian dagoen gizonak jantzita daraman kapelaren kolorea? Eta zein da ondorio horretara iristeko erabili duen arrazoiketa?\nNi, Irati orain 10:21 10 comentarios:\nEtiketak: PROBLEMAK 2010-2011\nGalderak. Gald-erak. Galtzeko erak. Galtzeko moduak. Hori autobus-bidaia korapilatsu baten ondoren etxera oinez nindoala bururatu zitzaidan. Autobus-bidaien korapiloa askatzeko modurik onena horixe delako: oinez ibiltzea.\nGalduta dagoenak galdetu egiten du, eta galdetzen duenak galduta dagoen itxura ematen du.\nHartu beharreko autobusak: bi. Ezagutu beharreko kaleak: zortzi. Egin beharreko galderak: sei; hartu behar nuen lehenengo autobuseko gidariari (badaezpada ere), autobusean zihoan etorkinari, kalean lanera bidean zihoan emakumeari, bigarren autobus geralekuan (nahastu egin nintzen) egunkaria irakurtzen ari zen gazteari, parean gelditu zitzaidan autobuseko gidariari (ez zen nik hartu beharrekoa), nire galderak ustekabean harrapatu zuen emakumeari (elkarri irribarreak lapurtu genizkion) eta nire zalantza guztiekin zalantzak sortu nizkion mutilari.\nAutobusez. Herenegun egin nuen lehenengo aldiz Txantreatik Zizurrerako bidea. Galderak egiten ikasteko ezinbestekoa: galtzen jakitea.\nNi, Irati orain 11:18 6 comentarios:\nAurpegian nabari zaio izan nahi zuen guztia. Izatera iritsi dena. Libertatearen irudi; askatasunaren ahots. Luis Alegre kazetari eta idazleari irakurri diot Jose Antonio no se acababa nunca... Bere baitan pertsona asko sartzen ziren, poeta, nobelagilea, kazetaria, irakaslea, kultur ekintzaile eta politikaria, telebista aurkezlea, diputatua, esanahi handiko kanta ederren egilea... Baina, batez ere, sentimenduz betetako gizona zen Labordeta, guztiok oso gertuko sentitu duguna.\nVictor Manueli irakurri diot... sekula ez zuela aldamenekoarengatik gaizki esaka entzun, entzuten zekien jakintsua zela, ez dakien hura ikasteko prest dagoena; gizon askea zela, ez zuela ezeri muzin egiteko beharrik sentitzen ingurukoen begirunea lortzeko. De mayor quiero ser como tú, querido José Antonio idatzi dio Victor Manuelek.\nNik bizkarrean motxila zenuela ezagutu zintudan. Harri ertzetan ezkutatutako zahar usaina nolakoa den erakutsi zenidan; zer den, eseri eta patxadan solasaldi lasai batez gozatzea. Eta orain askatasunari kantari entzuten zaitut, eta handitzen ari naizen honetan niri ere zuk utzitako arrastotik ikastea gustatutko litzaidake. Besarkada potolo bat...\nNi, Irati orain 9:35 5 comentarios:\nBazen behin ilargi neskatila bat amari soineko bat nahi zuela esan ziona. Amak jostunarengana eraman zuen eta jostunak neurriak hartu zizkion. Itzuli zaitez egun batzuk barru... eta ilargia itzuli zen jostunarengana, lehenengo aldian baino beteago, lehenengo aldian baino ederrago... Soinekoa janzten hasi zen eta...\nIstorioak dio otsoek ulu egiten duten gauetan ilargi neskatilaren negar hotsak entzuten direla. Han, urrutian... Soinekoa ezin jantzi eta biluzik gelditu zelako...\nIstorioak dio, hotza egiten duen gauetan otsoak bere ile artean biltzen duela ilargia...\nAFORISMOA: "Zer sabeleratu ez duena beti tripa jaten. "\nZuloa ere gehiago zula daitekeelako beti. Gosea; hots kirrinkaria... ez dakit, sabelak edo buruak egiten duena.\nNi, Irati orain 15:05 3 comentarios:\nAitzakiak. Bila ibili eta beti aurkitzen direnak. Txokorik ezkutuenean gordeta daudenak ere erraz topatzen dira. Oharkabean aitzakiek justifikatzen dituzte gure pauso eta erabakiak.\nLanderri ez zitzaion institutura joatea gustatzen. Eta berak ere asmatu zuen bere aitzakia...\nINSTITUTURA JOATEKO DENBORARIK GABE\n"Ez daukat institutura joateko denborarik!" esaten zien Landerrek gurasoei. "Egunero zortzi orduz lo egiten dut; batuz gero 122 egun dira urtean, egun bakoitzak 24 ordu dituela kontuan izanda. Larunbatetan eta igandeetan ez dago klaserik, urtean 104 egun. Oporretako 60 egun ditugu (dezente gehiago ere badira...). Egunero hiru ordu behar ditut otorduak egiteko... 45 egun baino gehiago urtean. Eta atseden hartzeko, aisialdirako, kirola egiteko, bi ordu behar ditut egunero... baturak urtean 30 egun ematen ditu".\nHitz egiten zuen bitartean, Landerrek zerrenda idatzi zuen eta egun guztiak batu zituen.\nLoaldia (8 ordu egunero) 122\nLarunbatak eta igandeak 104\nUdako oporrak 60\nOtorduak (egunean 3 ordu) 45\nAisialdia (egunero 2 ordu) 30\nGUZTIRA 361 egun\n"Ikusten duzue" jarraitu zuen Landerrek. "Horren arabera, lau egun bakarrik gelditzen zaizkit, gaixorik ohean gelditzeko behar ditudanak. Eta gainera ez ditut kontuan hartu herriko festetan izaten ditugun bi jai egunak"\nGurasoak harrituta gelditu ziren semearen azalpenarekin. Nonbait akatsen bat egon behar zuen! Baina, asko saiatu ziren arren ez zuten asmatu akatsa non egon zitekeen.\nLagunduko al diezu Landerren gurasoei?\nNi, Irati orain 10:12 17 comentarios:\nZirkunferentzian hasierak eta bukaerak bat egiten dute. Heráclito-k esan zuen hori. "Bai, noski!" pentsatuko du bakarren batek bat-batean. Baina, esaldi horrek bost-hamar minutuko hausnarketa merezi du. Edo eztabaida txiki bat aldamenean duzunarekin.\nGaur hasi dut ikasturtea Zizurko institutuan. Gaur hasi dut ikasturtea ikasle berriekin. Ikasleak... zoragarriak! Eta bizitzaren paradoxak! Edo bizitzaren zikloak! Edo bizitzaren zirkunferentziak! Hasierek eta bukaerek bat egiten dutela... edo ez! Akaso tarteko puntuak dira bizitza ziklo txikiz marrazten dutenak.\nSaskibaloian federatu gisa hasi nintzenean Zizurren jolastu nuen lehenengo partidua. Lagunarteko partidu bat. Ez dakit galdu edo irabazi egin genuen... ordutik ez naiz itzuli Zizurra; aurretik ere sekula izan gabea nintzen. Baina, Zizurrekiko lotura oroitzapenak gorde izan dit txokoren batean. Eta orain hementxe nago. Bizitzako bi puntu elkartu zaizkit toki berean.\nArgazkia gau eroetan egiten diren erokeria baten ondorio da. Erreniega gainetik Iruñari ateratako argazkia da. Zizur hor nonbait koka dezakezue, argi multzoko lehenengo argien artean.\nIkasturte on denoi!\nNi, Irati orain 12:49 3 comentarios:\nITAKA (udako azken mendi buelta irratian 2010-9-11)\nGorbea, Izaspi eta Samiñoko kontuak. Irratsaioko mendi-zikloari amaiera emateko saioa (egin koxk). Eta berezia, saio bakoitza berezia den neurrian, azken hau ere berezia izan da. Bermeoko Miren Aizpuru eta Beasaingo Joxan Imaz izan ziren protagonistak. Eta Xabi Larrañaga, eta Mikel Zabalza, eta Mario Unamuno, eta Donostiako Mari Jose.\nUdan egin ditudan lagun berriak. Mendi gainetako postontzietan utzitako bertso eta mezuei erantzun dieten lagunak. Zirraragarria da ezagutzen ez duzun norbaiten mezua jasotzea, zure eta bere artean lotura-hari bat sortzea. Gaur bertan jaso dut azkena, Beñat Etxanizek bidali dit, Samiño gainean utzitako mezuari sorgin usaina hartu dio eta Zugarramurdiko argazki eder bat bidali dit. Ederra!\nIzaspi gainean utzitako bertsoa, irailaren lauean utzi eta hurrengo egunean itzuli nintzenean falta zena. Hor nonbait ibiliko da, bakarren baten poltsikoan:\nIzaspi zure tontor gainetik\nkantatu nahi dizut zuri,\nbistak bihurtu zaizkidalako\nkoadro beteko irudi,\nlau haizetara buelta osoan\nmendiak dantzan urduri,\nIrratsaioa jaitsi nahi dutenentzat: http://blip.tv/file/get/Irati-GorbeaIzaspi275.mp3\nNi, Irati orain 13:06 4 comentarios:\n(h)ara, (h)itza! Argazkiak tira egiten diolako irudimenari. Badirudi Araitz bailarari (Nafarroa) begira edozer idatz daitekeela. Eta idazten duzun hori idatz daitekeen gauzarik ederrena dela gainera!\n(h)har (h)aitz(a) . Harkaitzak tira egiten diolako eskuari, hartzeko agintzen. Esku ahurra dirudi bailarak; eta eskuko hatzek gora egiten dute, harkaitzetan gora, belazeetan gora.\nAFORISMOA: "Ezkutaleku bikaina aurkitu zuen. Begiak itxi zituen. "\nGogoan dut ezkutaketan jolasten ginenean denon bistan ezkutatzen zen lagun hura. Begiak ixten zituen mukizapiarekin. Bost urte zituen. Eta beldurra edozeri.\nBere burua iluntasunean ezkutatu, eta besteok ikusten ez genuela sinesten zuen.\nNi, Irati orain 9:41 8 comentarios:\nAma, bost urteko alaba eta bederatzi urteko semea. Afalorduan mahaiaren bueltan. Eta ni begira... eta entzuten...\nIRATI - Saioa, zein ordutan sartzen zarete eskolan? Bederatzietan?\nSAIOA-ALABA - ...\nIRATXE-AMA - Saioak oraindik ez dakizki orduen kontuak. Ordularirik gabe bizi da.\nIRATIK BERE BAITAN - Denbora orratz artean zatikatu gabe...\nMIKEL-SEMEA - Saioak ez ditu oraindik ordulariak ulertzen.\nMIKEL-SEMEA - Hiltzea zer den ere ez du ulertzen.\nIRATXE-AMA - Eta zuk bai Mikel? Ulertzen duzu zer den hiltzea?\nMIKEL-SEMEA - Ez aunitz...\nEta ni begira... eta entzuten... hiru egun daramatzat pentsatzen, heriotzaz hitz egingo didan irakasleren baten esperoan... nik ere Saioaren antzera, ez gutxi eta ez aunitz, ez baitut oraindik heriotza ulertzen.\nNi, Irati orain 18:06 7 comentarios:\nAbuztuaren 25ean La Pedrajan izan nintzen. Villafranca Montes de Ocan. Burgosen. Laguntzen. Gerra Zibilean erail eta hobiratu zituztenen gorpuak berreskuratzeko lanetan. Santiago bidea aldamenean duen baso ertz batean topatu dituzte 80 gorputik gora. Ikuskizuna zirraragarria. Argazkia hunkigarria. Istorioa beldurgarria. Historia mingarria. Azazkal artean kateatutako lurrak oraindik punpa egiten dit hatz punten arnasaldian; bihotz-taupadak eskuetan kateatu zaizkidala iruditzen zait, eta orain nirekin daramadala lurpeak itsutu zituenen bizi-nahia.\nBizitzaren seme-alabak zirelako haiek ere, bizitzaren guraso. Bizitzari begiak irentsi eta oparitu nahi zizkioten gizon-emakumeak. Hezurrak ez dira oso egoera onean topatu; asko dira, ordea, aurkitutako objektuak, bizitzaren esentziarik ederrena marraztu duten koadroaren irudi bizi bihurtu zaizkit. Giltza sorta bat... asko dira zabaltzeko zituzten ateak... diru-zorro bat, txanpon eta guzti... artean asko zuten erosteko, saltzeko... zapatak... zenbat bide oraindik egiteke... jantziak... gorpu biluzien lotsa estaltzeko... betaurrekoak... bizitzaren ederra miretsi nahi zutelako... eraztunak... maitasunaren zigilu isil... ile-urkila bat ere bai... ilea haize askearen sarera lotzeko...\nBizirik zeuden eta bizitzea zuten amets eta ilusio. Azazkal artean kateatutako lurrak oraindik punpa egiten dit hatz punten arnasaldian; bihotz-taupadak eskuetan kateatu zaizkidala iruditzen zait, eta orain nirekin daramadala lurpeak itsutu zituenen bizi-nahia.\nMila esker Koldo Pla, Paco Etxeberria, Lurdes Errasti eta memoriaren historiari istorioak idazten dizkioten lagun guztiei.\nNi, Irati orain 16:03 No hay comentarios:\nElurra pilatzen den tokia; elur maluta bat, elur maluta bi, hiru elur maluta... elurdia sortzen da. Pago batek, bi pagok, hiru pagok... pagadia osatzen duten bezalaxe.\nNik iturburu bat aukeratu dut elur-toki; zuri, heze, busti. Elurrak ere irrist egiten du ur ertzean. Eta freskoa da, emankorra, argia... elurra diot, edo ura, edo ingurua... ez dakit. Elurdi... zoragarria iruditzen zait.\nAFORISMOA: Txo kolatea jan eta ez zituen hortzak garbitzen. Irribarre gozoa zuen inondik ere.\n... eta oraintxe pentsatzen jarrita... ez dakit... txokolate beltza jaten dutenek... umore beltza dute? Txokolate zuria aukeratzen dutenek... zer diozue umore zuriaz? Eta esnezko umoreaz?\nNi beltzarekin gelditzen naiz. Txokolatearekin. Umore beltza ez dut oso ongi ulertzen. Uste dut ez nuela umoreari barre egiten ikasi. Xehe-xehe eginda dagoen umorearekin gelditzen naiz. Esnezkoarekin?\nNi, Irati orain 15:57 4 comentarios:\nAsmoak erronka bihurtzen direnean sormenak bere bidea egiten du. Bideak xenda behar du. Xenda eta argia. Asmoa hasiera izan daiteke, eta erronka bukaeraren arrastoa.\nIkasturte berriarekin batera, honatx asmo berria: astero-astero blogari hitz bat eta aforismo bat zintzilikatzea.\nIkasturte berriarekin batera, honatx erronka berria: astero-astero blogari hitz bat eta aforismo bat zintzilikatzea.\nKorapiloa begi bistakoa da; ezberdintasuna ere bai. Ni saiatuko naiz asmoari erronka lotzen. Eta zuei tira egiten, gustura jasoko baititut hitz horiek edo aforismo horiek zuengan sor ditzaketen gogoeten (sentipenen) iruzkinak (ezkerreko aldean egongo dira biak aste osoan zehar, gainean koxk egin beldurrik gabe).\nAskotan garbi antzematen ez den arren, badoana; eramaten zaituena.\nBat aukeratzekotan... Legunbe gainetik (Urbasa) Legaireko zelaietara doana.\nAFORISMOA: Ipurtargia beti ipurdi bistan\nArgazkiari begiratu orduko nora joan zaizkizu begiak?\nTxikitan ipurtargiak zenbatzen igarotzen genituen gaueko lehen orduak. Ilargi beteko gauetan beti zenbatzen genuen ipurdi bat gehiago. Eta ez ginen konturatzen aldamenekoak gureari begira egoten zirela.\nNi, Irati orain 16:03 4 comentarios:\nOngi pentsatuta eta ongi prestatuta egiten diren planak, eta ezustean etortzen direnak. Biak ditut maite. Poltsikoan pisua eramatea gozoa izaten da, poltsikoan zulo txikia eramatea gozoa izaten den bezalaxe. Zulo txikiek ere izaten baitute beren "enkantua". Gorbeakoa horrelaxe etorri zen igandean, bat-batean, eskua poltsikora eraman eta ordura arte ez, eta bat-batean zuloa sumatzen den antzera.\nEuskal Herriko mendi artean\naltxatzen den "señorea",\nbegi aurrean gozagai eder\nalderik alde ote horia\neta txirbila morea,\nMuruan gora azaldu zaigu\ngerri zabal, dotorea,\nbeso artean besarkatzeko\naproposa da Gorbea.\nMendi buelta baten ondorengo gozokia... askoz gehiago esan beharrik ez dago... argazkiak guztia esaten du. Landan ateratako argazkia da, atzean Zuhatza eta Ulibarri-Ganbo.\nNi, Irati orain 18:24 No hay comentarios:\nZelai artean gelditu dira\nErratzu eta Bozate,\nOsondon gora bihurguneak\nutzi ditugu aparte,\nIrubelako harri kaskoek\ngaro artean ezkutaleku\ntontor honetan zabaltzen dira\nparadisuko bi ate.\nBati baino gehiagori entzun izan diot, Irubelakasko dela inguruotako mendirik ederrena. Ederra da Baztan, ederrak ditu Baztanek Aritzakun eta Urritzate bailara-zokoak eta ederrak ditu mendiak. Ederra da Irubelakasko. Eta edertasunak zer esan nahi duen... ederra da, adibidez... ezberdina dena... ederra da, adibidez... begien ur-putzuan olatuak sortzen dituena... ederra da, adibidez... gaueko loari ametsak marrazten dizkiona... ederra da, adibidez...\nBi egun egin nituen lehengo astean Baztanen. Irubelakaskora joan nintzen ostegun goizean, Urdazubi eta Zugarramurdi (eskuineko argazkian) bisitatu nituen arratsaldean. Sorginen lurraldea hura ere. Ezagutzen ez duzuenontzat: baso-bide zoragarria dago bi herrien artean, zaldi urdinen arrastoan trazatua.\nEta ostiralerako utzi genuen Bidarraitik (ezkerreko argazkia) Iparlarako mendi buelta. Lainoak irentsi zizkigun zalantzak, duda egin genuen... damuak harrapatu aurretik heldu genion, ordea, tontorrari. Zoragarria hau ere. Ederra; ezberdina delako, begien ur-putzuan olatuak...\nez ibili lasai,\nsentitu naiz alai,\nederra da Iparla,\nberriz itzuliko naiz\nta egon nire zai.\nNi, Irati orain 18:01 2 comentarios:\nGANBO (1412 m)-GANBO TXIKI (1382 m)-ARRUBI (1325 m)-TXINDOKI (1346 m)\nZubi bat Aizkorritik Aralarra. Horixe da behin kazetari bati esan niona; zubi bat egingo nukeela Aizkorritik Aralarra. Aizkorrin abuztuaren hamaikan izan nintzen; Aralarren abuztuaren hogeian. Aurpegiei begiratzeaz gain, bihotzak sentitzea gustatzen zait niri. Horregatik Txindoki muxukatzeko gogoa sentitzen dudan aldiro, Ganbo laztantzera ere joaten naiz. Ganbo delako Txindoki aurpegitzat duen Aralarren bihotza. Hala sentitzen dut nik.\nHanka azpian xenda gozoa\nbegi miran mendi gaina,\nGanbo Txikitik zureganaino\nhurbildu naiz alajaina!\nAralarreko bihotza zara,\nnekearen poz ordaina,\nlau haizetara eskaintzen duzu\ninguruotan Txindokik duen\nsonarik ez duzu baina,\nnik ezagutu zintudanetik\nmaite zaitut bera aina.\nnahiz ta zorrotz-zorrotza\nnahiz zurrupatzen duzun\nda zure argia.\nEta... mendia hori ere badelako... behien artean eseri eta lasai egotea. Behorren artean etzan eta lasai egotea.\nNi, Irati orain 17:33 2 comentarios:\nArrastoak. Gorputzean tatuatzen zaizkigunak. Nahi gabe esango nuke nik. Hiru ditut eskuineko belaunean. Bat borobil-borobila; zaharrena, nirekin urte gehien daramatzana. Lau urte izango nituen? Bost? Auskalo... ordurako oinez banenbilen, korrika ere bai, hala moduz, baina korrika. Umeak korrika egin behar omen du... noraino? Auskalo! Inora iritsi aurretik muturrez aurrera erortzen da umea. Eta ni ere harri artean erori nintzen. Negarra gero etorri zen. Eta gurasoen errieta ere bai. Ez dut sekula ulertuko, min hartu duen umeari gurasoek zergatik egiten ote dioten errieta. Bigarren arrastoa adar ttiki bat da, zurtoina jaio eta lorerik jaiotzen ez zaion landarea. Ahaztuak ditut bere nondik norakoak. Eta hirugarrena... Mari sorginaren gaixtakeria (Marirenak gaixtakeriak izaten dira, gainerakoenak gaiztakeriak). Abuztuaren hamazazpian Anbotoko tontorra metro gutxira nuela erori nintzen. Eta bete-betean jo nuen belaunarekin harkaitza, edo ez dakit harkaitza bera ez ote zen izan belauna bete-betean jo zidana (zenbat gustatzen zaigun errua besteei leporatzea!). Konturatzerako lurrean nintzen... hortzak puskatu ez nituenean... Handik gora Marik berak eraman ninduen tontorreraino.\nPol-Pol, Andasto ta Bertikala\nbideak mila aukeran,\nbertikalari heldu diogu\nizerdiaz gain odola ere\nAnbotok egin dit edan,\nerratz gainean edo bestela\nMarin suzko bolan hegan,\nea hurrengoan laguntza pixkat\nbidean izaten dedan!\nAnbotok bi bertso merezi zituela eta bigarrenarekin ere ausartu nintzen. Mariri idatzi nahi izan nion; Mari delako etxeko leihotik askotan ikusten dudan suzko argia, Mari delako larunbatero irratiko estudioan teklatxoen mahaian izaten dudan laguna, Mari delako antzerkietako irrintzien eztarria, Mari delako...\nMurumenditik, Txindokitik ta\nbaita ere Anbototik,\nai Mari! zure irrintzi-festa\nentzuten da edonondik,\nsasi guztien gainetik eta\nlaino guztien azpitik,\nmendi tontorren magia oinez\nzure arrasto ikusezina\nbihotzean daramat nik.\nBai, hor nonbait dago Marik Anbotok duen koba. Saiatuz gero, itzala antzemateko moduan zarete! Kondairak dio Mariren ile arrastoak argazkian topatzen dituenak gau batez Marirekin amets egiteko saria lortzen duela.\nNi, Irati orain 16:56 4 comentarios:\nNi, Irati orain 14:07 No hay comentarios:


Leioa Laguntza Zentroak "Gizarte-interrelazioa eta ingurunearekiko harremanak" ekimena garatu du - GUFE Gizarte Urgazpenerako Foru Erakundea\nLeioa Laguntza Zentroak "Gizarte-interrelazioa eta ingurunearekiko harremanak" ekimena garatu du\nEkimen hori zuzendua dago harreman gabeziak, psikopatologiak, eta kasu batzuetan, familia-babes eskasa duten erabiltzaileentzat.\nGizarte-interrelaziorako eta ingurunearekiko harremanetarako programa Terapia Okupazional eta Gizarte Langintza departamentuen arteko lanarekin egiten da.\nLortu nahi diren helburuak dira, besteak beste, autonomia pertsonala eta taldeko eta inguruko harremanak bultzatzea.\nHorretarako, astean behin, programaren parte-hartzaileekin irteera bat egiten dute. Irteerak mota desberdietakoak izaten dira: herritik paseoak, erosketak edo beharrezkoak diren gestioak egiteko laguntza, bisita kulturalak, inguru naturaletako ibilbideak, Zentroko txangoak, etab.\nProgramak urte bat darama eta bai balorazioa eta harrera oso ona izan da. Erabiltzaileek interes handia jartzen dute eta haien partaidetza handia izaten da. Profesionalen ustetan, ongizatea eta zentroko harremanak hobetze aldera, eragin handia izan du.


Ilusioz gainezka hartu dituzte Errege Magoak Urola Kostan - Urola Kostako Hitza : Urola Kostako Hitza\nIlusioz gainezka hartu dituzte Errege Magoak Urola Kostan\nOpariak jasotzeko eguna izango dute askok eta askok gaur, Errege Magoek Gabonetako ohiko bisita egin baitute eskualdeko txoko guztietara. Hain zuzen ere, opariak utzi aurretik, Erregeek kabalkadak egin zituzten atzo arratsaldean Urola Kostan, eta ilusioa eta emozioa piztu zuten Meltxorrek, Gasparrek eta Baltasarrek ume nahiz helduengan.\nTrenez, zaldiz nahiz itsasontziz iritsi ziren Errege Magoak eskualdeko herrietara. Azpeitian, esaterako, aurten txu-txu trenean heldu dira herrira, eta Soreasuko Sebastian Donearen Parrokian geldialdia egin ondoren, kabalkada hasi zuten 19:00etan. Azpeitian ez ezik, Orion ere txu-txu trenean ibili ziren Erregeak, beti ere herriko ezaugarrietara moldatuta. Izan ere, traineru hori bat egokitu zuten trenean, eta kalez kale ibili ziren modu horretara.\nAzkoitian, ohi bezala, “ekarriko” ohi eginez hartu zituzten Meltxor, Gaspar eta Baltasar. Hotzari aurre eginez, herriko kaleak goraino bete zituzten herritarrek Meltxor, Gaspar eta Baltasar ikusteko, eta han bildutakoek gogo biziz eskatu zizkieten opariak Erregeei.\nZarautzen ere oihuka eta ilusioz beterik jaso zituen jendeak Meltxor, Gaspar eta Baltasar. Haiek, irribarrea ahoan, zaldien gainetik herritarrei agur eginez eta gozokiak botaz egin zuten ibilbidea, apurka-apurka. Getariako haurrak ere goxatu zituzten Hiru Erregeek, San Anton menditik jaitsita. Zumaiara, berriz, itsasontziz heldu ziren Meltxor, Gaspar eta Baltasar.\nZestoan ere ez zuten hutsik egin Erregeek. Herrigunean ez ezik, auzoetan ere izan ziren Errege Magoak, hala nola Arroabean eta Arroa Goian. Ohiko desfileak egin zituzten hango kaleetan, guztien ilusioa sortuz.\nAizarnazabal ere ez zen salbuespena izan. Ohiturari jarraituz, Errege Magoen kabalkada egin zuten herrian, eta aizarnazabaldarrek gogotsu hartu zituzten Meltxor, Gaspar eta Baltasar.\nErlazionatutako edukiaTxu-txu trenean iritsi dira Errege Magoak Azpeitira


Bulgariak hauteskunde berriak ditu sozialistek gobernua osatzeari uko egiten diotelako - EBko kazetaria\nRumen Radev Bulgariako presidenteak gobernu berria osatzeko agindua eman dio Daniel Mitov Bulgariako Atzerri ministro ohiari GERB zentro-eskuineko alderdiko Sofian (Bulgaria, 20eko apirilaren 2021a). REUTERS / Stoyan Nenov\nBulgaria uztailean bozkatuko da hauteskundeetara, joan den hilean legebiltzarrerako hauteskundeen ostean sozialistak larunbatean (maiatzak 1) izan ziren gobernuari uko egin zion hirugarren alderdi politikoa bihurtu ondoren.\nApirilaren 4ko hauteskundeetan ia eserlekuen erdia galdu zuten sozialistek esan zuten ezinezkoa zela gehiengo laboral bat eraikitzea parlamentu zatikatu batean eta presidenteak maiatzaren 5ean haiek eman eta berehala itzuliko zutela agintaldia.\nRumen Radev presidenteak parlamentua desegin behar du, behin-behineko administrazioa izendatu eta bi hilabeteko epean hauteslekuak deitu behar ditu, ziurrenik uztailaren 11n.\nEtengabeko ziurgabetasun politikoak Europako Batasuneko estatu txiroenen gaitasuna bere pandemia jasan duen ekonomia berrabiarazteko eta EBko 750 mila milioi euroko (896 mila milioi dolar) koronabirusak berreskuratzeko Funtsa modu eraginkorrean eragotzi dezake.\nSozialisten erabakia, Boyko Borissov hiru aldiz lehen ministro GERB zentro-eskuineko alderdiak eta Slavi Trifonov telebistako ostalaria eta abeslaria buru duen ITN establezimenduaren aurkako alderdi berriak, biek, gobernua osatzeko saiakerari uko egin ondoren etorri da. .\nBorissoven gobernu ia ia hamarkadaren ondoren zabaldutako ustelkeriaren kontrako herri haserreak bultzatu du elitearen aurkako ITN alderdiaren eta bi injertoen aurkako talde txikienen aldeko laguntza, nahiz eta hirurek ganberan gehiengoa ez duten.\nSozialistek, Borissoven GERB kanporatzeko kanpaina egin dutenek, esan dute hiru alderdi berriek uko egin diotela haiekin aliantza egiteari.\n"Parlamentuko hiru alderdi berriek heldugabetasun politikoa erakutsi zuten, ezin izan zuten beraien egoa gainditu", esan die Kornelia Ninova buruzagi sozialistak kazetariei alderdiaren bileraren ostean.\n"Egoera honetan, aldaketarako borondatea izan arren, ezinezkoa da guk zuzentzen dugun gobernua, behin-behinekoa ere".\nDaniel Mitovek Bulgariako hurrengo lehen ministro gisa proposatu zuen


Bertako nekazarien produktuak erabilitako sortutako baserriko ogia - Busturialdeko Hitza : Busturialdeko Hitza\nBertako nekazarien produktuak erabilitako sortutako baserriko ogia\nErrigoitiko Oraska okindegiak lurragaz eta nekazaritzagaz harreman zuzena duen produktua eskainiko du azokan. Oraska Gernikako azokan egongo den lehen aldia izanik, ilusio handiz hartuko dute astelehena.\nErrigoitin duten lantegitik banatzen dituzte ogiak. Argazkia: Oraska.\nOrain bi urte baino gehiago hasi zuen ibilbidea Errigoitiko artisau ogi ekologikoa egiten duen Oraska okindegiak. Maddi Amezagak azaldu duenez, orain bost bat urte pixkanaka-pixkanaka hasi zen ogiaren mundu horretan sartzen; familiakoentzako eta adiskideentzako ogiak eginez hasi zen, produktuen eskaintza zabala duen okindegia sortu arte.\nAurreko urteetako Urriko Azken Asteleheneko Azokako ekoizleei laguntzen aritu bada ere, aurtengoa izango da Amezagak Oraskako ogia Gernika-Lumoko azoka garrantzitsuenean salgai jarriko duen lehen aldia.\nIlusio handiagaz itxaroten du eguna: “Urriko azken astelehen batean jaiotakoa naiz, eta amak beti esaten zidan nekazaria edo parrandazalea izango nintzela. Bietatik apur bat hartu dut, eta astelehenean lehenengoz egongo naiz azokan”.\nSalmahaian astero egiten duen ohiko ogi eskaintzagaz batera, azokara begira sortutako ogi bereziak eramango dituela aurreratu du: “Baserriko ogi integrala, haziekin egindakoa, zekalezko edota espeltako moldeko ogia egiten ditugu normalean. Astelehenean, gainera, artoagaz edota gari bereziekin egin-dako ogiak edukiko ditugu”.\nBeste ekoizle batzuekin berba eginda, Gernikakoa “ondo saltzen den azoka” dela dio Amezagak, “baserriei, lurrari eta ekoizle txikiei lotuta dagoen azoka”. Hala izanik, bere lana ezagutzera eman eta azoka amaitzen denerako norbere postua zein beste ekoizle txikienak hutsik ikustea gura duela dio. “Gu lan honetatik ez gara aberasten, bizitzeko ematen digu”. Ekoizle txikien artean dagoen “elkartasuna” nabarmentzen du Oraskakoak: “Ez gara gure artean konpetentzia egiten”.\nNekazariak protagonista. Horren harira, egiten duen lana beste nekazari eta ekoizleengandik hasitakoa dela azpimarratu du okinak. Oraskaren ekoizpen metodoaren “protagonistak” nekazariak dira Amezagaren berbetan: “Beraiek ekoizten dutenaren arabera moldatzen saiatu behar gara, eta beraien lanetik ahalik eta produktu onena sortzen “. Hala izanik, “nekazaritzara lotutako ogi bat sortzea” izan da bere helburua.\nNekazaritzarekiko daukan “pasio” horregaz jarraituta, garia ereiteko ohitura berreskuratzeko gogoa ere azaldu du. Bizkaian gariaren ohitura galdu egin dela dio, eta “sinbolikoki” baino ez dela ereiten. Garia erein, batu, errotatik pasatu eta ogia egiteko erabili gura du Errigoitikoak “ilusio handiagaz” hartu duen proiektua.\nErlazionatutako edukia310 postutan hamaika aukera dakartza Urriko Azken Asteleheneko azokakJon Lopategi omenduko dute Astelehen Bezperako emanaldi berezian“Gozatzera irtengo naiz Jai Alai frontoira”“Euskal Herrian dagoen feria onena da”


Konstituzionalak Kataluniako azken mozioa indargabetu du | Mundua | Berria\nKonstituzionalak Kataluniako azken mozioa indargabetu du\nIndependentzia deklarazioa «bururatzeko» xedea agertu zuen parlamentuak. Auzitegiak ez du neurririk hartuko.\nBARTZELONA. Espainiako Auzitegi Konstituzionalak tramiterako onartu zuen atzo Espainiako Gobernuak Kataluniako Parlamentuaren azken mozioaren aurka jarritako helegitea. Hortaz, behin-behinean indarrik gabe utzi du uztailaren 5eko adierazpena. Adierazpen horretan, besteak beste, iazko independentzia deklarazioa burutzeko helburua zuela esan zuen parlamentuak, eta 2014ko azaroaren 9ko helburu politikoak» betetzeko borondatea berretsi zuen. Hala ere, auzitegiak ez du neurririk hartuko mozioan parte hartu zuten alderdien ez politikarien aurka. Parlamentuak hogei eguneko epea du helegiteak aurkezteko.\nEspainiako Gobernuak inpugnatu zuen mozioa duela lau egun, «konstituzioa eta Kataluniako Estatutua» defendatzeko. Pedro Sanchezek agintea hartu zuenetik Kataluniako erabaki baten aurka hartu duen lehen neurria izan da. Isabel Zelaa Espainiako Gobernuko bozeramaileak esan du «zuzenbidea gauza bat» dela, eta «politika, beste bat». Quim Torra Generalitateko presidenteak esan du «berri txarra» dela, baina hitz egiteko prest dago. «Ikusteko dago Estatua hitz egiteko prest dagoen edo PPren Gobernuaren bidea hartuko duen», adierazi du Torrak. Generalitateko presidenteak ez du positibotzat hartu kargurik ez aurkeztu izana, eta gaineratu du orain «legearen arabera» jokatzen dela.\nAkordioa bogan jar dezagun


Etengailu endokrinoen aurrean babes eske | Mundua ez da biribila\nOsasuna » Etengailu endokrinoen aurrean babes eske\tmar26\nDenok duzue entzun argia dela existitzen den gauzarik azkarrena. Ez nahasi, hori esan zuena ez zen hedabide honetaz ari. Horren lekuko ondoren datorrena. Asterixen herrixkako arrain-saltzailea nola, duela bi asteko albistea iruzkintzera natorkizue freskoa bailitzan.\nHonaino txantxak, datorrena serioa da eta. Joan den martxoaren 14an, Europar Legebiltzarrak erresoluzio bat onartu zuen, zeinaren bitartez Europar Batzordeari eskatzen baitzion etengailu edo disruptore endokrinoekiko legedia gogortzeko. Alegia, neurriak hartu ditzatela substantzia horiekin dugun harremana ahalik eta txikiena izan dadin, bereziki umeen eta emakume haurdunen kasuan. Zehazki, Legebiltzarrak eskatu du Europar Batzordeak estrategia bat garatu dezala 2015. urtearen erdialderako. Herri mugimenduko hainbat elkartek, ekologistek batez ere, pozez hartu dute berria. Gogorarazi dutenez, 27.000 ikerketa inguru argitaratu dira, etengailu endokrinoak hainbat gaitzekin lotzen dituztenak, minbizia barne.\nLegebiltzarkideek onartutako erresoluzioaren testuan irakur daitekeenez, zientziak ez du aurkitu substantzia mota horrentzat balio segururik, eta beraz, haiekiko edozein kontaktu arriskutsutzat jo behar da, fabrikatzaileek balio seguru hori existitzen dela frogatzen ez den bitartean.\nA bisfenola disruptorea janari-ontzietan erabiltzea debekatuko du Frantziak 2015etik aurrera.\nEtengailu ezagunena, A bisfenola, biberoietan debekatuta dago 2011z geroztik; aurten bertan, Frantziak, Belgikak eta Suitzak substantzia hori erabiltzea galarazi dute hiru urtetik beherako umeentzako janari-ontzietan. Frantziak, izan ere, bisfenola janari ontzi orotan erabiltzea debekatuko du 2015etik aurrera.\nEuropar Legebiltzarraren erabakia ez da loteslea, baina Batzordeak kontuan hartu beharko du legedia garatzean. Beste indar batzuk ere badira jokoan, eta ikusi beharko da zenbaterainoko pisua hartzen duen erresoluzioak etengailu endokrinoen guduan. Momentuz, Legebiltzarrak adostutako testuan eskatzen da REACHen, hau da, substantzia kimikoen erregulazio-sisteman, zenbait hobekuntza ezartzea. Komeni da aipatzea bere sorreran kutsadura kimikoari aurre egiteko inoiz abian jarritako proiekturik handinahiena izan zela REACH, baina azkenean haren bertsio urardotu samarra jarri zela indarrean, lobbyen presioaren eraginagatik. Historia hori beste batean kontatuko dugu.


Bihurtu zure argazkiak Zombies Zombifier | Gadgeten berriak\nAukera ematen diguten aplikazioak fotomuntaketak sortu Interneten egunero oso bila dabiltza, izan ere, haiekin gure argazki guztiei ukitu pertsonala eta dibertigarria eman diezaiekegu, ondorengo web aplikazioaren kasuan, egin beharreko fotomuntaia jakitea da. nola begiratuko genuke bizitza errealean zonbi filmetako pertsonaia bat izango bagenu, aplikazioaren izena da Zombifier.\nZombifier onartzen digun lineako aplikazioa da bihurtu gure aurpegiak argazkien barruan zonbi Oso modu sinplean, aplikazioa erabiltzeko nahikoa izango da webgunera sartzea eta eraldatu nahi dugun argazkia igotzea, hurrengo gauza gure argazkiaren ondoan agertzen diren menuetan dauden objektuak gehitzea izango da. kontuan hartu behar da koloreen tonua aldatu daitekeela gure irudietan efektu zehatzagoak lortzeko. Gainera, aplikazioak irudia gordetzeko eta guneko erabiltzaileen artean partekatzeko aukera ematen du eta horretarako kontu bat sortu beharko duzu .\nArtikuluaren bide osoa: Gadgeten berriak » General » software » Bihurtu zure argazkiak Zombies Zombifier-ekin\nkaixo nire argazkia zonifikatzailean jarri nahi dut\ncristhopher txantxangorria esan zuen\nNire argazkia zombifier-en igo nahi dut, ez dakit nola egin igotzeko\nErantzun cristhopher robin\nNorbaitek esan lezake nola igo, asko eskertuko nuke


Nola hasi zure negoziorako podcast bat (nirekin ikasitakoekin!) Martech Zone\nDuela urte batzuk podcasta hasi nuenean, hiru helburu desberdin nituen:\nAgintaritzak - Nire industriako liderrak elkarrizketatuz, nire izena ezagutzera eman nahi nuen. Zalantzarik gabe, funtzionatu zuen eta sekulako aukerak ekarri zituen - Dell-en Luminaries podcast-eko ostalariari laguntzea, hau da, entzuten ari ziren podcasten% 1 gorenean.\nItxaropenak - Ez nago lotsati honekin ... lan egin nahi nuen enpresak egon ziren, nire estrategien eta haien arteko kultura egokitasuna ikusten nuelako. Funtzionatu zuen, enpresa harrigarri batzuekin lan egin nuen, besteak beste, Dell, GoDaddy, SmartFOCUS, Salesforce, Angie's List ... eta gehiago.\nAhots - Nire podcasta hazten joan zen heinean, talentua zuten eta gorantz zihoazen baina ezagunak ez ziren nire industriako beste lider batzuekin protagonismoa partekatzeko aukera eman zidan. Ez nago lotsatuta podcasta inklusiboagoa eta anitzagoa bihurtu nahi dudalako, ikusgarritasuna eta irismena hobetzeko.\nHori bai, ez da erraza! Ikasitako ikasgaiak:\nahalegin - Edukia ikertu, ekoitzi, argitaratu eta sustatzeko ahalegina elkarrizketa benetan baino askoz ere luzeagoa da. Beraz, 20 minutuko podcastak nire denborako 3 edo 4 ordu behar izan ditzake hura prestatu eta argitaratzeko. Ordutegitik kanpo dagoen denbora kritikoa da eta bultzada mantentzea zaila egin zait.\nMomentum - Blogak eta sare sozialak funtzionatzen duten moduan, podcast-ak ere funtzionatzen du. Argitaratu ahala, jarraitzaile batzuk irabazten dituzu. Jarraipen hori hazten eta hazten da ... beraz, bultzada funtsezkoa da zure arrakastarako. Gogoan dut ehun entzule izan nituenean, orain hamar mila ditut.\nPlangintza - Uste dut nire irismena maximizatuko nuela nire podcastaren programazioan ere nahiago banu. Eduki egutegi bat garatzea gustatuko litzaidake, urtean zehar gai zehatzetara bideratu ahal izateko. Imajinatu urtarrila urria merkataritza elektronikoaren hilabetea dela, adituak hurrengo denboraldirako prestatzen ari zirela!\nZergatik hasi beharko luke zure negozioak Podcast bat?\nGoian eman ditudan adibideetatik kanpo, badaude sinesgarriak podcastak hartzeari buruzko estatistikak esploratzen merezi duen euskarria bihurtzen dutenak.\nAEBetako jendearen% 37k azken hilabetean podcast bat entzun zuen.\nJendearen% 63k podcast ostalari batek bere saioan sustatutako zerbait erosi zuen.\n2022. urterako, podcast entzutea 132 milioi pertsona izatera iritsiko da Estatu Batuetan bakarrik.\nBusinessfinancing.co.uk, Erresuma Batuko negozioen finantzaketa eta mailegu ikerketa eta informazio webguneen argitaratzaileak lan bikaina egiten du zure podcasta lortzeko behar duzun guztian zehar ibiltzen. Infografia, Podcast bat hasteko negozio txikien gida urrats kritiko hauen bidez ibiltzen da ... ziurtatu klik egiten duzula bere mezura eta bertan baliabide ugari gehitzen dituzte\nAukeratu bat Gaia zuk bakarrik bidal dezakezu ... ziurtatu iTunes, Spotify, SoundCloud eta Google Play bilaketak egiten dituzula lehiatzeko gai zaren ikusteko.\nEskubidea lortu mikrofono. Begiratu nire etxeko estudioa eta ekipamendu gomendioak hemen.\nIkasi editatu zure podcast bezalako edizio softwarea erabiliz Audacity, Garageband (Mac soilik), Adobe Audition (Adobe-ren sormen cloud hodeiarekin dator). Lineako plataformak eta aplikazioak ere gero eta gehiago dira!\nGrabatu zure podcast gisa bideoa beraz, Youtubera igo dezakezu. Harrituko zinen zenbat jende entzun Youtubera!\nTalde hosting bereziki podcastetarako eraikia. Podcast-ak fitxategi handiak dira, eta zure web zerbitzari tipikoak beharrezko banda zabalera itoko du.\nNondik norakoari buruzko artikulu sakona dugu ostalatu, sindikatu eta sustatu zure podcasta aprobetxatu ditzakezun ostalari, sindikazio eta promozio kanal guztiak zehazten ditu.\nNiretzako beste baliabide bat (podcast bikain batekin) da Brassy Broadcasting Company. Jenek milaka lagunek beren podcasting estrategia abiarazi eta eraikitzen lagundu du.\nEta ziur harpidetu zaitezela Martech Zone Elkarrizketak, nire podcasta!\nTags: podcast bat nola hasipodcast edizioapodcast editoreakpodcast mikrofonoakpodcast estatistikakpodcast estrategiakpodcast aholkuakpodcasting aholkuakhasi podcast bat


Euskaldunak Québec | Elkartea\nElkartea Gure Euskal Etxea\nEuskal Etxearen aurkezpena\nEtorkin gehienen antzera, Québecera etorritako euskaldunek aberkideak bilatu zituzten, haiekin bildu eta aberriko oroitzapenak gogora ekartzeko eta kultura biziarazteko.\nBilkura adiskidetsu horiek egitura egin ziren, poliki-poliki. 1996an, Québecen 20-30 urtez geroztik bizi ziren euskaldun talde txiki batek erabaki zuen elkarte bat sortzea, Québeceko euskaldunak batuko zituena eta haien ordezkari izango zena. Horrela sortu zen, 1996ko abuztuaren 8an, EUSKALDUNAK elkartea.\n– Euskaldunen ondare historiko eta kulturalaren garrantzia nabarmentzea.\n– Loturak sortzea eta garatzea Québeceko euskaldunen eta Euskal Herriaren artean, bai eta Québeceko euskaldunen eta gobernu-erakundeen eta bere burua euskalduntzat duen mundu osoko pertsona ororen artean.\n– Hego Amerikan bizi diren euskaldunak bil daitezen bultzatzea, beste euskal elkarte edo talde batzuekin lankidetzan.\nNola taxutu eta egin ditugu proiektu horiek?\nHelburu nagusia izan da euskaldunak batzea, eta, horretarako, topaketak egin ditugu Montrealen eta Québecen; besteak beste, festa tradizionalak ospatzeko.\nEuskaldunok beso-zabalik hartu ohi ditugu aberkideak. Gure elkartea Québecera etortzen diren taldeei eta pertsonei laguntzen saiatzen da; batez ere, ikasle eta langile gazteei.\nHainbat hitzarmen daude Québeceko unibertsitateen eta Frantziako unibertsitateen artean, bai eta Québeceko unibertsitateen eta Bilboko, Gasteizko eta Donostiako unibertsitateen artean. Atseginez hartzen ditugu hitzarmen horiei esker hona etortzen diren gazteak. Gazteok balio handikoak dira guretzat; izan ere, beren dinamismoa dakarkigute, bai eta gaur egungo Euskal Herriaren oihartzunak ere.\nEdonola ere, gure kulturan barneratzeko, ezinbestekoa da euskara ikastea. Horretarako, euskara-eskolak ematen ditugu gure Euskal etxean.\nA zer-nolako garaipena izan zen 2005eko otsailean Euskal etxea zabaltzea! Eusko Jaurlaritzak emandako funtsei esker lortu genuen hori. Gure Euskal etxea bulego xume bat da. Bertako hormetan euskarak oihartzun dagi, eta ordenagailuak mundu osoko euskaldunen mezuak jasotzen ditu! Munduko euskal diaspora handiaren kide egin ginen, eta, 2009ko apirilaz geroztik, NABOko kide gar (Ipar Ameriketako Euskal Elkartea).\nGure elkarteak ordezkaritza ofiziala izan zuen Bilboko kongresuan, 2007an, eta NABOren konbentzioan izan zen 2009an, Renon (Nevada). EUSKALDUNAK elkarteak Québeceko euskaldunak biltzea eta haien ordezkari izatea du xede, elkartea sortu zenean bezala, baina asmo handiagoekin!\nElkarteburua: Amande Anin\nLehenengo elkarteburu ordea: Ioana Comat\nBigarren elkarteburu ordea: Noël Fagoaga\nDiruzaina: Iñaki Loinaz\nIdazkaria: Sylvie Nadaud


«Espero ez ditugun aurkikuntzak izango dira liluragarrienak» - UPV/EHU\nSuperCam tresnaren ikertzaile nagusia, NASAren Mars2020 roverraren misioan\nRoger Wiens: «Espero ez ditugun aurkikuntzak izango dira liluragarrienak»\nRoger Wiens Armintzan izan zen IBeA ikerketa taldeko kiedekin batera. Argazkia: Mikel Mtz. de Trespuentes. UPV/EHU\nWiens ikertzaile ospetsua UPV/EHUn izan da, IBeA ikertaldearen lana ikuskatzen, SuperCam tresnaren kalibratzeko txartelaren eraikuntzan eta kalibratze-prozesuan parte hartzen ari baita taldea\nLurrak eta Martek antzekotasunak dituzte; izan ere, Ilargiak edo eguzki sistemako beste edozein tokik ez bezala, planeta gorriak 24 ordu inguruko egunak ditu. Halaber, Curiosity roverrari esker, aurrerapauso handiak eman dira Marte planetaren ezagutzan: urari, klimari eta haizeari dagokienez, bai eta antzinako ibaiei, lakuei eta ozeanoei dagokienez ere. ‘Ingurune abegikor’ horrek hainbat galdera eragin dizkie Roger Wiensi eta beste ikerlari batzuei: nolakoa izan zen iraganean?, inoiz bizitzarik izan du?, gizakiek etorkizunean bizitzeko moduko tokia bihurtuko dute?\nRoger Wiens, Mexiko Berriko (AEB) Los Alamosko Laborategi Nazionaleko (LANL) ikerketa zuzendaria, Curiosity roverraren barruko ChemCam tresnaren ikertzaile titularra da (roverra 2012. urtetik dago planeta gorrian), eta datorren urtean jaurtiko duten Mars2020 roverraren SuperCam tresnaren ikertzailea ere izango da.\nOrain dela zazpi urte heldu zen Curiosity Martera. Zure ustez, zein izan dira azken urteotako aurkikuntza garrantzitsuenak?\nCuriosityk ur laster lehor zahar bat zirudien zerbait aurkitu zuen (2013. urtean). Aurkikuntza horren ondoren, berretsi zen Gale kraterra laku handi bat izan zela, eta, gero, gaur egun ura egon litekeela erakusten duten arrastoak antzeman dira.\nHorrez gain, metanoa detektatu, eta molekula organikoak aurkitu ditugu. Horiek biziaren zantzuak dira? Ez dakigu oraindik.\nMarten 2021etik aurrera jardungo da Mars2020 roverra, eta horren barruan joango den tresnaren ikertzaile nagusia zara, alegia, SuperCam tresnarena, eta Marteko gainazalean aurkitzen diren materialen konposizioa aztertuko duzue. Zer berretsi edo aurkitu nahiko zenuke?\n«Bizi arrastoak bilatuko ditu kraterreko ibai baten deltan. Uste dut bertan sedimentatuta dauden estratuek bizia egon zela froga lezaketela»\nBi kontu. Alde batetik, planeta horretan inoiz bizitzarik egon den argitu nahiko nuke; eta, bestetik, nolakoa zen bertako klima. Hala ere, espero ez ditugun aurkikuntzak izango dira liluragarrienak; ziur nago horrelakoak izango ditugula.\nMars2020 roverra hemendik urtebete inguru jaurtiko duzue (2020ko uztailean), eta 2021eko otsailaren 18an iritsiko da Marteko gainazalera. Zehazki, Jezero kraterrera. Zergatik aukeratu duzue toki hori?\nLur hartzeko zenbait aukera zeuden. 400 lagun baino gehiago egon gara lanean hiru urtez tokia erabakitzeko. Gure iritziak entzun ondoren, NASAko zuzendari Jim Bridenstine-k erabaki zuen Jezero zela tokirik egokiena. Nire ustez, erabaki ona da. Mars2020 roverrak bizi arrastoak bilatuko ditu kraterreko ibai baten deltan. Uste dut bertan sedimentatuta dauden estratuek bizia egon zela froga lezaketela. Era berean, misio berri honi esker, laginak bildu ahalko ditugu, noizbait Lurrera ekartzeko.\nEtorkizuneko aurkikuntza horietatik ateratako ezagutzekin giza espedizioak egin ahalko dira? Denbora asko falta da pertsona batek Marte zapaltzeko?\nEz dut uste epe laburrean, hurrengo urteetan, ikusiko dugunik, baina bai mende honetan. Erradiazioa eta hauts ekaitzak dira bertara iristeko mehatxu nagusienak. Eta ezin dugu gutxietsi perklorato kontzentrazioa. Hautsean aurkitu diren substantzia kimikoak dira, eta oso erreaktiboak izan daitezke.\nBaliabide naturalen iturri izan liteke Marte? Gas, ikatz edo mineral hobiak egon daitezke?\nAgian bai, baina arazoa da nola ekarri hori guztia Lurrera. Distantzia, behar den teknologia... Oztopo handiak dira. Ez da benetako aukera bat.\nNolakoa izan da IBeA ikertaldearekin lan egitea?\nBikaina. Ikertalde batean hiru gauza baloratzen ditut, gehienbat: talentua, trebetasuna eta ahalmena. Eta hirurak aurkitu ditut taldean. Benetan.\nDatorren urtean Martera bidaliko den Mars2020 ibilgailua.\nInprimatu «Espero ez ditugun aurkikuntzak izango dira liluragarrienak»


Gidari gipuzkoarrak, aseguru-etxeari parte gutxien aurkezten dizkiotenak | El Diario Vasco\nGipuzkoaGidari gipuzkoarrak, aseguru-etxeari parte gutxien aurkezten dizkiotenak\nGidari gipuzkoarrak, aseguru-etxeari parte gutxien aurkezten dizkiotenak\nArtxiboko argazkian, kalea garbitzen Donostian bi autok talka egin ondoren. / Lobo Altuna\nEAEko gidariak oro har Espainiar estatuko txarrenen artean badaude ere, datuak zertxobait hobeak dira Gipuzkoan\nSábado, 12 agosto 2017, 12:22\nMilioi bat gidariren datuak aztertu ostean, aseguruak konparatzen dituen acierto.com konpainiak ondorioztatu du EAEko gidariak ez daudela Espainiar estatuko onenen artean. Aitzitik, aseguru-etxeei parte gehien aurkezten dizkieten gidarien artean daude. Estatuko gidari txarrenen zerrendan laugarren postua egokitu zaie zehazki Araba, Bizkaia eta Gipuzkoakoei, aurreneko hiru postuetan Madril, Melilla eta Galizia daudelarik.\nEAEko gidariek sailkapen orokorrean duten postua hori bada ere, badaude aldeak lurralde historikoen artean. Eta barne-sailkapen moduko horren arabera gidari okerrenak arabarrak dira, eta gipuzkoarrak onenak. Edo, behintzat, aseguru etxeari parte gutxien aurkezten dizkiotenak, hori baita sailkapena osatzeko erabili den irizpidea. Hala, arabarrek bizkaitarrek baino %3,8 parte gehiago aurkeztu zituzten, eta gipuzkoarrek baino %5 gehiago. Estatuko gidari txarrenen sailkapenari erreparatzen bazaio, berriz, zazpigarren postuan daude arabarrak. Gipuzkoarrak eta bizkaitarrak, ordea, ez dira azaltzen hamar okerrenen artean.\nTxostenak argitzen du, edonola ere, gidarien arretaz eta trebeziaz gain badaudela beste arrazoi batzuk EAEn eta penintsularen iparraldeko gainerako erkidegoetan batez bestekoaren gainetik dagoen parte kopurua aurkezteko. Batetik, lurralde menditsuagoak izanik arriskutsuagoak dira errepideak, eta eguraldiak ere gehiagotan zailtzen du gidatzea, euria, lainoa eta elurragatik batik bat. Trebezia, orografia edo meteorologiari lotutako arrazoiak tarteko, edonola ere, egoera horren ondorio zuzena da istripuak eta parteak aregotzea eta, horrenbestez, polizak garestitzea.\nAzterketak erakutsi du, bestalde, kontrakoa uste bada ere istripu gehien dituzten gidariak ez direla gazteak eta gidatzen hasi berriak, adinekoak baizik. Hala, istripu gutxien izaten diren adin tartea 18tik 23 bitartekoa da. 65 urtetik gorako gidariek, alegia, bikoiztu egiten dute gidari gazteenek aurkezten duten parte kopurua. Hala ere, askoz ere garestiagoak dira polizak 25 urtetik beherakoentzat. Zer dela eta? Istripu gutxiago izan arren, dauzkatenak askoz ere larriagoak izan ohi direlako. Horrenbestez, batere istripurik ez duten gazteak ere 'zigortzen' ditu polizen prezioak ezartzeko modu horrek. Horren aurrean, norberaren gidatzeko modura egokitutako tarifikazio sistemak eskaintzen hasi dira zenbait aseguru-etxe, gidariaren adina edozein dela ere.\nIdentifikazio etniko eta nazionalak immigranteen ondoeza arintzen du Oporrak baliatuz, hobekuntza lanak 256 ikastetxe publikotan


barroko - Harluxet Hiztegi Entziklopedikoa\n1. iz. Europan eta Latinoamerikan XVI. m.aren bukaeratik XVIII. m.aren erdialdera arte nagusitu zen arte-estiloa. 2. izond. Barroko arte-estilokoa; estilo horri dagokiona. Eliza barrokoa. 3. izond. (hed.) Apaindura, edergailu, ornamentazio handiz egindakoa.\nErrenazimentu ondoko korronte artistiko zabala da barrokoa; arte-kritikariek haren klasizismoaren eta soiltasun linealaren kontrako erreakzio gisa ulertu dute, batzuetan bien arteko eboluzioa agertzen duten obrak ere garai barrokoaren barruan sartzen badira ere. Arte guztietan eta adierazpen artistiko ugari eta desberdinetan agertu zen estilo barrokoa; hala ere, oinarrizko ildo eta joera nagusiren batzuk badira denetan, arte barrokoaren ezaugarritzat har daitezkeenak: klasikoaren forma garbiak hautsiz eta baretasuna gaindituz, dinamismoa eta bizitasuna nabarmendu nahi ditu, forma oparoen eta lerro kurbatuen eta kontrasteen bitartez. Arte ederretan estilo barrokotzat hartzen dena Errenazimentuko formen eboluzioak ekarri zuen eta Europan monarkia absolutuak ezartzearekin eta Kontrarreformaren garaipenarekin batera agertu zen. Lerro kurbatuekin batera, apaindura handia, mugimenduaren eta sakontasunaren sentsazioa sortarazi nahia, naturalismoa eta argi-kontraste bortitzak (pinturan bereziki) esleitu ohi zaizkio barrokoari. Italian abiaturiko arkitektura barrokoak itxura eta izen desberdinak hartu zituen batzuetan beste herrialdeetan: churriguerismoa Espainian, rococoa Frantzian.\nLiteratura barrokoa forma edota edukian konplexua eta apaingarrietan ugaria da, batez ere metaforaren baliabidea eurrez erabiliz; herriz herri molde bereziak sortu ziren, ez beti aipatu ezaugarriei lotuak (Frantzian preziosismoa, Italian manierismoa, Ingalaterran eufuismoa, Espainian kulteranismoa eta kontzeptismoa). Barrokoaren garaia bereziki esanguratsu gertatu zen Mendebaldeko musikaren historian. Konposizio- zein instrumentu-teknikan aurrerapen nabarmenak egin zituzten, Errenazimentuan lantzen hasitako kontrapuntua aberastuz eta monodia lagundua erabiliz. Forma musikal berriak ere (opera, oratorioa, kantata, suitea, sonata, concerto grossoa, etab.) sortu ziren eta instrumentu-musikak aurrerakada handia izan zuen. Euskal Herrian beheraldia izan zuen arkitekturak XVII. mendean, baina XVIII. mendean, kultur erakunde berriak sortzearekin batera, estilo barrokoko erretaula eta udaletxe anitz eraiki ziren. Loiolako San I-azioren basilika eta Donostiako Santa Maria elizak lekukorik aipagarrienetakoak erlijiozko eraikuntzan; Bidaxuneko Agramont familiaren gaztelua, berriz, eraikuntza zibilen artean. Bestalde, musika instrumentala bereziki aberatsa izan zen garai honetan Euskal Herrian (Sola, Alvarado eta Iribarren organistak).


Loiu: dislokazio baterako datuak - Garaigoikoa\nArnasguneak beste behin blogean. Baina oraingoan soziolinguistika gutxi (zer da soziolinguistika?). Eta datu mordoa. Datu guztiak eustat-ekoak dira.\nDislokazio demografikoa: 1.797 biztanletik 2.424 pasa da azken urteotan. 600 biztanletik gora irabazi du Loiuk. Horrez gain, bertako etxeen prezioak aintzat hartuta, pentsatzekoa da bertako gazte batzuek alde egin dutela ondoko herrietara (prezioak merkeago izan dituzte Derion, Erandion edo Sondikan). Horrek dislokazio demografikoa oraindik handitzen du. 1988tik 1.346 pertsona joan dira Loiura bizitzera.\nDislokazio kulturala: Loiuk hiru auzo nagusi ditu: Larrondo, Lauroeta eta Zabaloetxe. Larrondo Sondika eta Derio artean geratzen da, Loiuko auzo nagusitik (Zabaloetxetik) kilometro batzuetara. Horrek eragiten du auzo honen joera Deriorako eta, batez ere, Sondikarako izatea (Loiu baino herri handiagoak eta biziagoak dira biak ala biak). Gainera, esango nuke Derio eta Sondikako ezaugarri sozial zein soziolinguistikoak dituela, Loiukoak baino. Lauroeta auzoak erregulazio kultural propioa izan du urteotan, baina gaur egun gainbeheran ei dator hori ere. Zabaloetxe auzoa, berriz, herrigunea izateko bizitasun gutxiko gunea da. Taberna gutxi, dendarik ez. Horrez gain, Loiun eskolarik ez dago, Sondikara doaz hango umeak. Baina, aitzitik, hainbat ikastetxe pribatu daude Bilbo eta Uribe Kostako ikasleekin gehien bat.\nDislokazio urbanistikoa: aireportuak auzoen arteko harremanak oztopatzen ditu (Larrondorekin batez ere). Gainera, txaleten uriola izan da. Bilbo eta inguruetako dirudunek lurrak erosi eta txaletak egin dituzte Loiun zehar. Batez besteko errenta pertsonala Loiun Bizkaiko handienetakoa da (Zamudio, Jatabe, Gatika, Laukiz eta abarrekin, denak 10 kilometroren bueltan). Dislokazio urbanistikoarekin bat, nekazaritza eta abeltzaintza herri izaterari ere utzi dio Loiuk hein handi batean. 1999an 537 hektarea ziren nekazaritzakoak eta 10 urtean 325. Behi-aziendak, adibidez, 409 izatetik 145 izatera pasa ziren 1999tik 2009ra. Ardi-aziendak ere erdira murriztu dira (8tik 4ra) eta txerri-aziendak 25etik 8ra.\narnasguneak dislokazioa hizkuntza loiu sl soziolinguistika soziologia


Unai Bertizek oraingoan ere beretzat hartu du txapela - GARA\nHarri-jasotzea Nafarroako finala\nUnai Bertizek oraingoan ere beretzat hartu du txapela\nSunbillakoa zen txapelduna eta faborito nagusia, eta ez zuen hutsik egin. Hasieratik hasi zen zuloak irekitzen, eta amaieran sei jasoaldiren aldea kendu zion bigarrenari, Josetxo Urrutiari, alegia.\nUnai Bertizek irabazi zuen Nafarroako Harri-jasotze Txapelketa. Sunbillakoa zen egungo txapelduna, eta ez zuen aparteko arazorik izan berriro ere txapela eskuratzeko.\nHiru kirolari neurtu ziren, eta bakoitzak 125eko zilindroa, 112,5eko kubikoa eta 100eko bola izan zituen lanean aritzeko. Bakoitzarentzat, berriz, bina minutuko txandak izan zituzten. Bertizek lehen txandatik ekin zion zuloak egiteari. Zilindroari 23 jasoaldi eman zizkion, Urrutiak baino bat gehiago. Igoak 17 eman zizkion.\nHorren ondotik kubikoaren txanda heldu zen. 13 aldiz berdindu zuen harria bizkarrean Bertizek, eta bina jasoaldi kendu zizkien Urrutiari eta Igoari, hauek hamaikana egin baitzituzten. Azkenik, bolarekin, aldea handitu egin zuen. 17 jasoaldi eman zizkion Bertizek, 14 Urrutiak eta 12 Igoak.\nOrotara, Bertizek 53 jasoaldi egin zituen (6.037,5 kilo), bigarren Urrutia izan zen, eta honek 47 jasoaldi egin zituen (5.387,5 kilo), eta azken postuan, berriz, Igoa geratu zen. Honek 40 jasoaldi egin zituen (4.562,5 kilo).\nAizkoran, Nafarroako hirugarren mailako kanporaketa jokatu zen. Bakoitzak bina kana-erdiko moztu behar zituen. Irabazlea Ruben Saralegi izan zen (3.27), bigarren Pellejero (4.02), hirugarren Castro (4.04), laugarren Kañamares III.a (4.17) eta bosgarren Beltza (4.23). Bost hauek jokatuko dute finala. Seigarren Vazquez (4.29), zazpigarren Eraso (4.37), zortzigarren Resano (4.56), bederatzigarren Olano (5.09), hamargarren Eneko Saralegi (5.26), hamaikagarren Pikabea (6.14), eta azkena, berriz, Perez de Villarreal (8.05). Txapelketa honetako aizkolaririk gehienak gazteak dira, eta hori dudarik gabe, oso berri ona da kirol honentzat.\nRuben Saralegi, berriz, saio hau irabazteaz gain, txapela Bereganatzeko ere faborito bihurtu da. 19 urtetik beherako Urrezko Aizkoran ere lan bikaina egin zuen, eta orain herrialdeko lehiaketan ere jauzi bat egin nahi du.


Idoia Lahidalga: “Erronkariko emakumeen oroimenak denboran aurrera jarraitzea lortu nahi dugu” - etakitto.eus\nIdoia Lahidalga: “Erronkariko emakumeen oroimenak denboran aurrera jarraitzea lortu nahi dugu”\nIdoia Lahidalga Baglietto eibartarrak, Oihane Puertas Ramirez ikaskidearekin, ‘Tenpraren guarpena‘ dokumentala sortu du. Bertan, Erronkariko emakumeen bizipenak jaso dituzte, lau belaunalditako emakumeen testigantzak jasoz. Lahidalgak eta Puertasek Mondragon Unibertsitatean Ikus-entzunezko Komunikazio Graduaren amaierako lan modura egin dute lana eta demaseko oihartzuna izan du. Gainera, dokumentalak Kimu Berri gradu bukaerako lanaren aurkezpen onenaren saria jaso du.\nDokumentalak nahiko izen bitxia du, ‘Tenpraren guarpena’. Zein da bere esanahia?\nTenpraren guarpenak denboraren oroimena esan nahi du erronkarieraz. Dokumentalaren izenburua erronkarieraz izatea nahi genuen, bertan Erronkari ibarreko XIX. mendeko emakumeen errealitatea erakusten dugulako eta sasoi hartan emakumeek erronkarieraz egiten zutelako. Horrela, euren berba egiteko modua errespetatu eta aldarrikatu nahi izan dugu.\nEuskara batuarekin alderatuz, oso ezberdina da erronkariera?\nBai, ez du zerikusirik. Esaten dute zubererarekin nolabaiteko zerikusia duela, baina ezberdina da. Adibidez, tenpra berbaren esanahia deduzitu daiteke, baina hasiera batean nahiko arraroa egiten da erronkariera entzutea edo irakurtzea.\nErronkariera aldarrikatzeaz gain, izenburuak dokumentalaren esentzia batzen du?\nDenboraren oroimena izendatu dugu, ez dugulako nahi emakume horren historia geldirik geratzea. Gainera, erronkarieraz gehien ezagutzen den esaldia zera da: “Guarpenari etzau akabatan trenpa”. Hau da, oroimenari ez zaio amaitzen denbora. Hori da lanak lortu nahi duenak, oroimenak denboran aurrera jarraitzea.\nDokumentalean sakonduz, zer bertan azaltzen duzuena?\nEsan bezala, Erronkari ibarreko XIX. mendeko emakumeen errealitatea erakusten dugu. Hau da, ez dugu emakume bat aukeratu eta esan hau eta bestea egiten zituela. Ez. “Emakumeek zer egiten zuten?”, galderari erantzun diogu eta hori, azken neurrian, historia da eta gorde nahi izan dugu.\nLau emakume elkarrizketatu dituzue dokumentalean. Nola egin duzue aukeraketa?\nDokumentala Isabako Kurruskla Kultur Elkartearekin elkarlanean egin dugu. Gure ideiaren berri eman eta elkarlana proposatu genien, gradu amaierako lana enpresa edo erakunde batekin egin behar genuelako. Oso ideia ona iruditu zitzaien eta eurek esan ziguten zein pertsona izan zitekeen interesgarria elkarrizketatzeko. Testigantzak euskaraz jasotzea, belaunaldi ezberdinetako emakumeekin egotea eta Erronkari ibarreko herri ezberdinetakoak izatea nahi genuen, eta hori guztia kontuan hartuta egin genuen lau emakumeen aukeraketa.\nXIX. mendeko emakumeen errealitatea saiatu zaretela aipatu duzu. Nola lortu duzue informazio hori sasoi hartan bizi ez ziren emakumeak elkarrizketatuz?\nXIX. mendera hurbiltzeko ariketa izan da. Elkarrizketatu dugun emakume nagusienak 96 urte ditu eta bere bitarte XIX. mendeko bizimodua irudikatu ahal izan dugu gutxi gorabehera, mende horretako jendearekin harreman zuzena izan zuelako. Hala ere, galdera batzuei erantzuten zigun bere aurrekoei galdetu behar geniela (barreak). Beraz, ezinezkoa da XIX. mendeko norbait elkarrizketatzea, baina elkarrizketatu ditugun emakumeen bitartez sasoi hartako errealitatea islatu ahal izan dugu.\nElkarrizketatu dituzuen emakumeek erronkarieraz egiten dute?\nEz, erronkariera aspaldi galdu zen. Uste dut 1992. urtean hil zela erronkarieraz egiten zuen azken hiztuna. Dena dela, badaude liburuak eta testuak, eta baita erronkariera berreskuratu nahi duten pertsona ere. Toponimian eta ikonimian bizirik jarraitzen du, baina ez dugu erronkarieraz egiten duen hiztunik aurkituko.\nElkarrizketatuek nola hartu zuten unibertsitateko bi ikaslek eurengana jotzea?\nKurrusklarekin harreman estua dut, txikitatik Isabara joan naizelako eta etxea dudalako bertan. Txikitatik eurekin ibili naiz hainbat ekintza egiten, nire familia, Isabakoa izan ez arren, oso aktibo ibili delako bertako kulturaren eta ohituren berreskuratze lanetan. Orduan, niretzat aukera polita izan da eurei zerbait emateko eta eurek oso pozik hartu dute gure proposamena.\nElkarrizketatuen berbak jaso aurretik bazenekiten dokumentala nondik nora joango zen ala eurek kontatutakoak baldintzatu du zuen lana?\nBagenekien gutxi gorabehera pertsona bakoitzari zer galdetu eta nondik jo. Nagusienari, Brigidari, enarei buruzko gauzak galdetu nahi genion (enarak Zuberoara espartinak egitera joaten ziren neskak ziren) eta erantzun zigun bere ama enaretako bat izan zela, baina horri buruz galdetu geniogunean esan zigun ez zekizkiela gauza asko gai horri buruz. Beraz, beste galdera batzuk eginez inprobisatu egin behar izan genuen (barreak). Hala ere, orokorrean bagenekien pertsona bakoitzarekin zein gai tratatu eta gero, esaten zutenaren arabera, gidoia landu genuen.\nBadago lau emakumeen istorioak lotzen dituen hariren bat?\nDokumentalaren hasieran enarak bailaratik nola irteten diren ikusten da eta, gero, herria nola geratzen den. Izan ere, gizonak eta neska gazteak kanpoan badaude, nor geratzen da herrian? Ama direnak, pertsona nagusiak eta gaixorik daudenak. Horretan zentratu gara.\nElkarrizketatuak herri ezberdinetakoak izanda, errealitateak ezberdinak direla ikusi duzue?\nEz, oso antzekoak dira. Adibidez, Bidankoze herria bailaratik nahiko urrun dago eta agian hor bizimodua gogorragoa izan zitekeen, baina beste herrietako errealitatea nahiko antzekoa zen.\nDokumentala amaitu ondoren, protagonistek nola ikusi dute emaitza?\nOso pozik daude lanarekin. Erronkari ibarreko zazpi herrietan aurkeztu genuenean emakume nagusiak etorri ziren batez ere, gizonak oso gutxi. Bitxia iruditu zitzaigun, dokumentalaren kartelean ez dugulako esaten emakumeen inguruko zerbait bakarrik denik, eta horrela izanda ere… Tira. Bestetik, emakume batzuk negar batean etorri zitzaizkigun, esker onez, eta demaseko lorpena da guretzat. “Dokumentalak amaren inguruko gauza asko gogorarazi dizkit”, esan zigun batek.\nHorrelako oihartzuna izatea espero zenuten?\nBailarako jendea eskertuta egotea espero genuen, orain arte landu ez den zerbait landu dugulako, baina ez genuen espero jendea kanpotik etortzea lana ikustera. Azken neurrian, dokumentalak landa eremuko errealitatea kontatzen du, baina Erronkari ibarrean zentratu gara, eta ez dakigu zergatik interesatu zaion hangoa ez den jendeari.\nErronkari ibarretik kanpo ere ibili zarete lana aurkezten, ezta?\nUrruñan eta Irurtzunen egon gara, eta gero Eibarren. Harrituta geratu ginen hemen izandako harrerarekin, hiru saio eskaini behar izan genituelako eskaerari erantzuteko. Gero, otsailean beste saio bat lotzeko asmotan gabiltza eta espero dugu Lasarten, Oihaneren herrian, egotea. Gainera, lehiaketetara aurkeztea ere gustatuko litzaiguke.\ndokumentalaerronkariErronkari ibarraIdoia LahidalgaTenpraren guarpena\n« Miren Atristain: “Oso interesgarria izango litzateke Aixola erostea eta Artikutzako esperientzia errepikatzea” “Reziklantes” kontzertu pedagogikoa eskainiko du Turukutupak zapatu arratsaldean Errebal Plazan »